
Text rozhodnutia
Súd: Krajský súd Nitra Spisová značka: 11S/105/2019 Identifikačné číslo súdneho spisu: 4019200469 Dátum vydania rozhodnutia: 15. 07. 2020 Meno a priezvisko sudcu, VSÚ: JUDr. Darina Vargová ECLI: ECLI:SK:KSNR:2020:4019200469.2 ROZSUDOK V MENE SLOVENSKEJ REPUBLIKY Krajský súd v Nitre, v senáte zloženom z predsedníčky senátu JUDr. Dariny Vargovej a členiek senátu JUDr. Marty Molnárovej a JUDr. Evy Šiškovej, v právnej veci žalobcu: NUBIUM, s. r. o., Trenčianska 705/55, Bratislava, IČO: 47 545 674, zastúpeného advokátom JUDr. Jánom Mišurom, PhD., Záhradnícka 27, Bratislava, proti žalovanému: Okresný úrad Nitra, Štefánikova trieda 69, Nitra, za účasti: D. S. S., P. X, I., o správnej žalobe zo dňa 10. 09. 2019 proti rozhodnutiu žalovaného č. OU-NR-OVBP2-2019/029743 zo dňa 25. 06. 2019, takto r o z h o d o l : Súd žalobu z a m i e t a . Žalovanému súd náhradu trov konania nepriznáva. Ďalšiemu účastníkovi konania náhradu trov konania nepriznáva. o d ô v o d n e n i e : I. Priebeh administratívneho konania 1. Dňa 12. 11. 2015 bola správnemu orgánu prvého stupňa doručená žiadosť žalobcu zo dňa 30. 10. 2015 o zmenu doby trvania reklamnej stavby, ktorú špecifikoval uvedením druhu stavby: 1 ks - reklamná stavba do tvaru „V“, najväčšia plocha stavby je 510 x 240 cm a miesta stavby: Nitra, popri štátnej ceste č. I/64, príjazd z Topoľčian do Nitry, na parc. č. XXXX/X, reg. „C“, katastrálne územie L., s navrhovanou dobou platnosti: po dobu platnosti nájomnej zmluvy s tým, že k pozemku, na ktorom je stavba uskutočnená má stavebník právo na základe nájomnej zmluvy č. DI/NR/05/08/2004/S. s vlastníkom pozemku D. S. S.. K podanej žiadosti priložil rozhodnutie o povolení reklamného zariadenia č. 23 745/2012 - 003 -La zo dňa 06. 03. 2013, povolenie výnimky zo zákazu činnosti v ochrannom pásme č. A/2004/01441 zo dňa 20. 09. 2004, ktoré vydal Krajský úrad pre cestnú dopravu a pozemné komunikácie v Nitre, zmluvu o prenájme č. DI/NR/05/08/2004/S. zo dňa 05. 08. 2004 (uzavretú medzi prenajímateľom: D. S. S. a nájomcom: Ing. X. N. - NUBIUM na dobu určitú do 31. 12. 2009) v znení dodatkov č. 1 až 3, pričom dodatkom č. 1 bola zmluva predĺžená na obdobie od 01. 01. 2010 do 31. 12. 2015, dodatkom č. 2 vstúpil do zmluvného vzťahu namiesto pôvodného nájomcu nový nájomca NUBIUM, s. r. o. a dodatkom č. 3 bola platnosť zmluvy predĺžená od 01. 01. 2016 na dobu neurčitú. Ďalej priložil čiastočný výpis z LV č. XXXX pre katastrálne územie L. a 1 ks fotografie reklamnej stavby v lokalite. 2. Stavebný úrad (mesto Nitra ako správny orgán prvého stupňa) vydal dňa 23. 11. 2015 rozhodnutie, ktorým stavebníkovi zamietol vydanie stavebného povolenia k vyššie označenej stavbe. Proti predmetnému rozhodnutiu podal žalobca odvolanie zo dňa 08. 12. 2015, o ktorom rozhodol žalovaný ako odvolací správny orgán rozhodnutím zo dňa 18. 04. 2016 tak, že rozhodnutie mesta Nitra zo dňa 23. 11. 2015 zrušil a vec vrátil správnemu orgánu prvého stupňa na nové prejednanie a rozhodnutie. 3. Vo výzve zo dňa 11. 08. 2016 správny orgán prvého stupňa žalobcu okrem iného upozornil, že reklamná stavba je v rozpore s územným plánom mesta Nitra schváleným mestským zastupiteľstvom v Nitre uznesením č. 169/03-MZ zo dňa 22. 05. 2003 a podľa zmien a doplnkov územného plánu mesta Nitra č. 5 schválených mestským zastupiteľstvom v Nitre uznesením č. 195/2015-MZ zo dňa 11. 06. 2015 a dodatku č. 5 k Všeobecne záväznému nariadeniu mesta Nitra č. 3/2003, ktorým sa vyhlasuje záväzná časť územného plánu mesta Nitra prijatým uznesením č. 196/2015 zo dňa 11. 06. 2015, a preto dobu trvania reklamnej stavby nebude možné predĺžiť. V ďalšej výzve zo dňa 11. 08. 2016 stavebný úrad vyzval žalobcu na doplnenie žiadosti, pričom žalobca reagoval v podaní zo dňa 12. 09. 2016 v tom zmysle, že výnimka zo zákazu činnosti v ochrannom pásme cesty č. I/64 udelená Krajským úradom pre cestnú dopravu a pozemné komunikácie v Nitre pod č. A/2004/01441 zo dňa 20. 09. 2004 je stále platná a všetky potrebné doklady predložil. Zároveň predložil mapku k umiestneniu reklamnej stavby. 4. Správny orgán prvého stupňa vydal rozhodnutie č. 21013/2015-006-Re zo dňa 10. 10. 2016, ktorým o žiadosti žalobcu zo dňa 30. 10. 2015 o zmenu doby trvania predmetnej reklamnej stavby rozhodol tak, že nepredĺžil dobu jej trvania. Proti tomuto rozhodnutiu podal žalobca odvolanie zo dňa 14. 11. 2016, o ktorom rozhodol žalovaný dňa 06. 02. 2017 tak, že rozhodnutie stavebného úradu zo dňa 10. 10. 2016 zrušil a vec mu vrátil na nové prejednanie a rozhodnutie. 5. Následne správny orgán prvého stupňa v podaní zo dňa 22. 03. 2017 požiadal Okresný úrad Nitra odbor cestnej dopravy a pozemných komunikácií o vyjadrenie k povoleniu výnimky zo zákazu činnosti v ochrannom pásme pod č. A/2004/01441 zo dňa 20. 09. 2004, ktoré vydal Krajský úrad pre cestnú dopravu a pozemné komunikácie v Nitre. Okresný úrad Nitra odbor cestnej dopravy pozemných komunikácií v podaní (záväzné stanovisko) pod č. OU-NR-OCDPK-2017/019095 zo dňa 25. 04. 2017 oznámil, že podľa ust. § 11 ods. 2 zákona č. 135/1961 Zb. o pozemných komunikáciách (cestný zákon) v znení neskorších predpisov a v nadväznosti na ust. § 140b ods. 3 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov nesúhlasí s predĺžením doby platnosti predmetnej reklamnej stavby s identifikačným č. 86. V záväznom stanovisku sú uvedené i dôvody nesúhlasu. 6. Správny orgán prvého stupňa vydal dňa 05. 05. 2017 oznámenie o začatí konania o zmenu doby trvania reklamnej stavby s upustením od ústneho pojednávania a miestneho zisťovania s tým, že účastníci konania môžu svoje námietky uplatniť najneskôr v lehote do sedem pracovných dní odo dňa doručenia oznámenia, inak sa k nim neprihliadne. Účastníci konania boli zároveň upovedomení, že do podkladov rozhodnutia možno nahliadnuť najneskôr do sedem pracovných dní odo dňa doručenia oznámenia v určených dňoch a v určenom čase. Predmetné oznámenie bolo doručované zástupcovi žalobcu dňa 26. 05. 2017 ako i D. S. S.. Správny orgán prvého stupňa vydal rozhodnutie č. 21013/2015-011-Re zo dňa 09. 06. 2017, ktorým zamietol žiadosť o zmenu doby trvania reklamnej stavby a proti ktorému podal žalobca odvolanie zo dňa 12. 07. 2017. V podaní zo dňa 14. 09. 2017 žalobca požiadal o vyhotovenie kópie celého spisu a v podaní zo dňa 20. 09. 2017 vzniesol námietku predpojatosti všetkých zamestnancov stavebného úradu vo veciach stavebných konaní, kde je účastníkom jeho spoločnosť, najmä Ing. arch. M. H. a Mgr. Z. V.. Príslušný správny orgán na žiadosť žalobcu o vyhotovenie fotokópie spisu reagoval v podaní zo dňa 16. 10. 2017 a o vznesenej námietke rozhodol v rozhodnutí č. 21013/2015-015-Re zo dňa 30. 10. 2017 tak, že ju zamietol. Rozhodnutie nadobudlo právoplatnosť dňa 16. 11. 2017. Žalobca v podaní zo dňa 14. 11. 2017 opätovne žiadal o vyhotovenie kópie administratívneho spisu. O odvolaní žalobcu zo dňa 12. 07. 2017 proti rozhodnutiu stavebného úradu zo dňa 09. 06. 2017 rozhodol žalovaný rozhodnutím zo dňa 15. 11. 2017 tak, že odvolaním napadnuté rozhodnutie zo dňa 09. 06. 2017 zrušil a vec vrátil mestu Nitra na nové prejednanie a rozhodnutie. Rozhodnutiu žalovaného (Okresný úrad Nitra odbor výstavby a bytovej politiky Nitra) zo dňa 15. 11. 2017 predchádzalo oznámenie dotknutého orgánu, t. j. Okresného úradu Nitra odboru cestnej dopravy a pozemných komunikácií pod č. OU-NR- OCDPK-2017/039793 zo dňa 20. 10. 2017 o tom, že trvá na svojom záväznom stanovisku zo dňa 25. 04. 2017. Ministerstvo dopravy a výstavby SR sekcia cestnej dopravy a pozemných komunikácií v podaní zo dňa 07. 11. 2017 oznámilo žalovanému (na základe jeho žiadosti), že potvrdzuje stanovisko Okresného úradu Nitra OCDPK č. OU-NR-OCDPK-2017/039793 zo dňa 20. 10. 2017. Správny orgán prvého stupňa v podaní zo dňa 15. 01. 2018 reagoval na žiadosť žalobcu o vyhotovenie fotokópie administratívneho spisu a zástupkyni žalobcu bola dňa 19. 02. 2018 doručená kópia administratívneho spisu. 7. Stavebný úrad vydal dňa 07. 03. 2018 oznámenie o začatí konania o zmenu doby trvania reklamnej stavby s upustením od ústneho pojednávania a miestneho zisťovania s tým, že účastníci konania môžu svoje námietky uplatniť najneskôr v lehote do sedem pracovných dní odo dňa doručenia oznámenia, inak sa k nim neprihliadne. Stavebný úrad oznámil žalobcovi, že dobu trvania predmetnej reklamnej stavby nebude možné predĺžiť, nakoľko podkladom rozhodnutia je i záväzné stanovisko Okresného úradu Nitra odboru cestnej dopravy a pozemných komunikácií zo dňa 25. 04. 2017, stanovisko Okresného úradu Nitra OCDPK č. OU-NR-OCDPK-2017/039793 zo dňa 20. 10. 2017 a podanie Ministerstva dopravy a výstavby SR sekcia cestnej dopravy a pozemných komunikácií zo dňa 07. 11. 2017. Dňa 06. 04. 2018 vydal stavebný úrad rozhodnutie, ktorým opätovne zamietol žiadosť o zmenu doby trvania reklamnej stavby, proti ktorému podal žalobca odvolanie zo dňa 15. 05. 2018, o ktorom rozhodol žalovaný rozhodnutím zo dňa 05. 10. 2018 tak, že rozhodnutie stavebného úradu zo dňa 06. 04. 2018 zrušil a vec vrátil mestu Nitra nové prejednanie a rozhodnutie. 8. V administratívnom spise sa nachádzajú oznámenia zo dňa 06. 11. 2018 o podaní námietky zaujatosti, ktorými zamestnanci stavebného úradu Ing. arch. M. H. a Mgr. Z. V. jednotlivo oznamovali primátorovi mesta, že účastník konania (žalobca) podal proti nim námietku predpojatosti. K predmetným oznámeniam zamestnancov stavebného úradu je pripojené podanie žalobcu zo dňa 20. 09. 2017. O námietke predpojatosti rozhodol príslušný orgán rozhodnutím zo dňa 09. 11. 2018 tak, že námietku predpojatosti podanú v konaní vedenom na stavebnom úrade pod sp. zn. 21013/2015 a v ďalšom stavebnom a/alebo inom konaní proti všetkým zamestnancom stavebného úradu, najmä Ing. arch. M. H. zamietol a ďalším rozhodnutím z toho istého dňa rozhodol tak, že námietku predpojatosti podanú v konaní vedenom na stavebnom úrade pod sp. zn. 21013/2015 a v ďalšom stavebnom a/alebo inom konaní proti všetkým zamestnancom stavebného úradu, najmä Mgr. Z. V. zamietol. 9. Stavebný úrad vydal dňa 27. 12. 2018 oznámenie o začatí konania o zmenu doby trvania reklamnej stavby s upustením od ústneho pojednávania a miestneho zisťovania s tým, že účastníci konania môžu svoje námietky uplatniť najneskôr v lehote do sedem pracovných dní odo dňa doručenia oznámenia, inak sa k nim neprihliadne. Stavebný úrad oznámil žalobcovi, že dobu trvania predmetnej reklamnej stavby nebude možné predĺžiť, nakoľko podkladom rozhodnutia je i záväzné stanovisko Okresného úradu Nitra odboru cestnej dopravy a pozemných komunikácií zo dňa 25. 04. 2017, stanovisko Okresného úradu Nitra OCDPK č. OU-NR-OCDPK-2017/039793 zo dňa 20. 10. 2017 a podanie Ministerstva dopravy a výstavby SR sekcia cestnej dopravy a pozemných komunikácií zo dňa 07. 11. 2017. Na základe žiadosti žalobcu bola dňa 20. 03. 2019 zástupkyni žalobcu doručená kópia spisového materiálu v predmetnej veci. Stavebný úrad vydal pod č. 21013/2015-027-Re dňa 26. 03. 2019 rozhodnutie (piate v poradí), ktorým opätovne zamietol žiadosť o zmenu doby trvania reklamnej stavby (1 ks reklamnej stavby do tvaru „V“ umiestnenej popri ceste I. triedy č. I/64 na pozemku parc. č. XXXX/X reg. C KN, katastrálne územie L. s rozmerom reklamnej plochy 510 x 240 cm a s identifikačným č. 86), proti ktorému podal žalobca odvolanie zo dňa 02. 05. 2019. II. Zhrnutie napadnutého rozhodnutia 10. Žalovaný rozhodnutím č. OU-NR-OVBP2-2019/029743 zo dňa 25. 06. 2019 podané odvolanie žalobcu zamietol a potvrdil prvostupňové rozhodnutie mesta Nitra č. 21013/2015-027-Re zo dňa 26. 03. 2019. 11. V odôvodnení svojho rozhodnutia opísal priebeh administratívneho konania (uvedený v 1. až 9. bode tohto rozsudku), ktoré sa začalo na základe žiadosti žalobcu zo dňa 30. 10. 2015 o zmenu doby trvania reklamnej stavby. Konštatoval, že reklamné stavby povoľované podľa stavebného zákona, ktoré majú obmedzenú dobu trvania, sú dočasnými reklamnými stavbami. Konanie o žiadosti vlastníka reklamnej stavby o povolenie zmeny doby trvania reklamnej stavby je stavebným konaním, v ktorom sa okrem ust. § 67 ods. 4 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov postupuje primerane i podľa ust. § 58 až § 66 tohto zákona. 12. V ďalšej časti svojho rozhodnutia žalovaný citoval ustanovenia právnych predpisov, v zmysle ktorých bolo potrebné postupovať, pričom ust. § 126 ods. 1 stavebného zákona upravuje, že ak sa konanie dotýka záujmov chránených inými predpismi, okrem iného aj zákonom o pozemných komunikáciách, v takom prípade rozhoduje stavebný úrad na základe záväzného stanoviska dotknutého orgánu v zmysle ust. § 140a stavebného zákona. Ak sa teda konanie podľa stavebného zákona dotýka záujmov chránených predpismi o pozemných komunikáciách, stavebný úrad rozhoduje na základe záväzného stanoviska dotknutého orgánu, ktorý uplatňuje požiadavky podľa osobitných predpisov. Verejným záujmom sa rozumejú záujmy chránené osobitnými zákonmi a v konkrétnom prípade verejný záujem predstavuje predovšetkým záujem chránený cestným zákonom. Žiadosti o zmenu doby trvania reklamnej stavby, ktorá po uplynutí doby platnosti povolenia svojimi parametrami alebo umiestnením v území môže ohroziť verejné záujmy chránené osobitným predpisom, t. j. v tomto prípade zákonom č. 131/1965 Zb. o pozemných komunikáciách (cestný zákon) v znení neskorších predpisov, nie je možné vyhovieť. 13. V závere svojho rozhodnutia žalovaný reagoval na námietky žalobcu vznesené v podanom odvolaní. Konštatoval, že stavebník k žiadosti o zmenu doby trvania reklamnej stavby predložil stanovisko dotknutého orgánu z roku 2004 a žalovaný mal za to, že požiadavka stavebného úradu predložiť aktuálne stanovisko cestného správneho orgánu bola s poukazom na ust. § 11 ods. 1 a 2 cestného zákona oprávnená. Na posúdenie skutkového stavu z hľadiska premávky a ohrozenia cestnej komunikácie v mieste umiestnenia reklamnej stavby je príslušný cestný správny orgán a jeho nadriadený orgán. Pre správny orgán je obsah záväzného stanoviska v konaní podľa stavebného zákona záväzný (ust. § 140b ods. 1 stavebného zákona). V predmetnej veci si správne orgány vyžiadali stanovisko dotknutého orgánu a jeho nadriadeného orgánu k predĺženiu doby trvania reklamnej stavby, pričom obe tieto stanoviská boli zamietavé. Žalovaný bol toho názoru, že postup stavebného úradu v predmetnej veci bol správny a rozhodol v súlade so zákonmi a vykonávacími predpismi. 14. Z týchto dôvodov potom žalovaný rozhodol tak, ako je uvedené vo výroku jeho rozhodnutia, teda odvolanie žalobcu zamietol a rozhodnutie správneho orgánu prvého stupňa zo dňa 26. 03. 2019 potvrdil. III. Argumenty žalobcu v podanej žalobe 15. V žalobe zo dňa 10. 09. 2019, ktorá bola súdu doručená v uvedený deň, žalobca za účastníčku súdneho konania označil i D. S., ktorá bola účastníčkou správneho konania. 16. Argumentoval tým, že napadnuté rozhodnutie žalovaného ako i rozhodnutie správneho orgánu prvého stupňa vychádzajú z nesprávneho právneho posúdenia veci, sú nepreskúmateľné pre nezrozumiteľnosť a nedostatok dôvodov, zistenie skutkového stavu orgánom verejnej správy bolo nedostačujúce na riadne posúdenie veci, došlo k podstatnému porušeniu ustanovení o konaní pred orgánom verejnej správy, ktoré mohlo mať za následok vydanie nezákonného rozhodnutia alebo opatrenia vo veci samej, skutkový stav, ktorý vzal orgán verejnej správy za základ napadnutého rozhodnutia alebo opatrenia, je v rozpore s administratívnymi spismi alebo v nich nemá oporu. Svoju argumentáciu proti rozhodnutiam správnych orgánov zhrnul do nasledujúcich bodov: - 1. V predmetnej veci zo žiadneho dôkazu nevyplýva „podstatná zmena dopravných pomerov“, na ktorú poukazovali správne orgány, pričom tieto ich úvahy sú nepreskúmateľné a pravdepodobne vychádzajú len zo stanoviska dotknutého orgánu, ktoré však neobsahuje žiadne závery vyvodzované z dôkazov a/ alebo skutočností. Závery o podstatnej zmene dopravných pomerov sú preto nepodložené a nevyvracajú existenciu prekážok vydania výnimky zo dňa 20. 09. 2004, ktorá bola vydaná pri ochrane záujmu chráneného cestným zákonom pri vydávaní pôvodného povolenia reklamnej stavby. Taktiež nie je zrejmý žiadny dôvod postupu, keď správne orgány považovali za potrebné požadovať nové stanovisko a súčasne nezohľadnili pri svojom rozhodovaní, že správny orgán prvého stupňa viacnásobne a opakovane upustil od miestneho zisťovania a ústneho konania, pretože mu boli dobre známe pomery staveniska a žiadosť poskytovala dostatočný podklad pre posúdenie navrhovanej stavby. Ak stavebný úrad nenariadil ústne pojednávanie spojené s miestnou obhliadkou z dôvodu, že sú mu známe pomery staveniska a žiadosť poskytuje dostatočný podklad pre posúdenie, nemôže požadovať doplnenie žiadosti o údaje a dokumenty vzťahujúce sa k miestu stavby, ale len k osobe stavebníka, k osobe vlastníka pozemku alebo stavby alebo projektovej dokumentácie. Uvedené platí aj v prípade žiadosti o predĺženie platnosti stavebného povolenia na reklamnú stavbu, keď sa skúma len existencia práva k pozemku. Z vykonaných dôkazov nie je možné vyvodiť po materiálnej stránke existenciu žiadnych skutočností, ktoré by odôvodňovali záver, že sa v otázke verejného záujmu chráneného cestným zákonom, ku ktorému bola poskytnutá výnimka zo dňa 20. 09. 2004 zmenili pomery takým spôsobom, že bolo potrebné žiadať novú výnimku, či rušiť platnosť vydanej výnimky. Správne orgány teda nezistili spoľahlivo skutkový stav, ktorý by im umožňoval vyvodiť záver o tom, že dôvody vydania výnimky zo dňa 20. 09. 2004 zanikli a/alebo sa podstatným spôsobom zmenili z hľadiska záujmu chráneného cestným zákonom a porušili svoju povinnosť vyplývajúcu z ust. § 3 ods. 5 zákona č. 71/1967 Zb. o správnom konaní (správny poriadok) v znení neskorších predpisov. Žiadnym spôsobom sa nevysporiadali z hľadiska namietaných dôvodov zaujatosti zamestnancov stavebného úradu vybavujúcich veci žalobcu s týmito dôvodmi a ich rozhodnutia sú z tohto dôvodu nepreskúmateľné. Z rozhodnutia žalovaného nie je zrejmé žiadne vysporiadanie sa s namietanou zaujatosťou a nepreskúmateľnosťou rozhodnutí o zamietnutí námietok predpojatosti. Je potrebné, aby sa zamestnanci správneho orgánu prvého stupňa, resp. štatutárny orgán aj javili ako nestranní a nezaujatí v očiach účastníkov konania, čo v danom prípade nie je možné z objektívnych dôvodov, pretože pre pomer k veci nie je možné považovať rozhodnutie správneho orgánu prvého stupňa za nestranné a nezaujaté. Z rozhodnutí o zamietnutí námietok predpojatosti nevyplýva, že by boli vybavené v celom rozsahu, pretože namietaní boli všetci zamestnanci, ale ani pri tých, o ktorých bolo rozhodované (Ing. arch. H., Mgr. V.), neboli dôvody zamietnutia námietky žiadnym spôsobom odôvodnené, vysvetlené, či špecifikované. Nie je zrejmý ani dôvod odklonu správnych orgánov od postupu, ktorý predpisuje ust. § 61 ods. 1, 6 stavebného zákona, keď prípadné dotknuté orgány sa mali vyjadriť v rovnakej lehote, ako účastníci konania. Správny orgán prvého stupňa neupovedomoval dotknutý orgán o konaní, ale naopak dotazoval ho priamo na platnosť už raz vydanej výnimky, pričom dotknutý orgán svoju odpoveď neodôvodnil tak, aby bola materiálne preskúmateľná a z hľadiska dôvodov, ktoré by zakladali rozpor už raz udelenej výnimky, a teda aj reklamnej stavby s verejným záujmom podľa cestného zákona. Záväzné stanovisko musí byť v súlade s požiadavkami podľa ust. § 140b stavebného zákona a musí mať náležitosti podľa ust. § 140b ods. 1, 2 a 3 stavebného zákona. Stavebný úrad je povinný zaoberať sa každým záväzným stanoviskom, ktoré si obstaral, či spĺňa požiadavky podľa ust. § 140b ods. 1, 2, 3 stavebného zákona a vyhodnotiť ho najprv jednotlivo a potom vo vzájomnej súvislosti s obsahom žiadosti a s vlastnými zisteniami a prípadnými inými dôkazmi. Z obsahu administratívneho spisu nie je možné identifikovať žiadne podklady, či dôkazy a z rozhodnutia nie je možné identifikovať preskúmateľné úvahy, ktoré by akýmkoľvek spôsobom preukazovali, resp. odôvodňovali podstatnú zmenu skutočností, na základe ktorých považovali dotknuté orgány potrebu zmeny výnimky zo dňa 20. 09. 2004. Stavbu, či existenciu „Strategického parku Nitra“ bez ďalšieho nemožno považovať za podstatnú zmenu skutočností podľa zákona, pre ktorú by mala alebo mohla byť výnimka zo dňa 20. 09. 2004 zrušená. - 2. Záväzné stanovisko môže byť požadované len na základe spoľahlivo zisteného skutkového stavu, teda v prípade, ak je preukázané, že sa rozhodnutie má alebo môže dotýkať verejného záujmu chráneného osobitným predpisom. Správny orgán prvého stupňa mal najprv riešiť otázku podstatnej zmeny skutkových okolností (podstatná zmena dopravných pomerov - dopravného prúdu - intenzity cestnej premávky v preskúmateľnej rovine), ktorá je merateľná a zistiteľná v území, kde sa nachádza reklamná stavba a až následne na základe takéhoto spoľahlivo zisteného skutkového stavu požadovať akékoľvek stanovisko s vplyvom na konanie, pričom pokiaľ sa spoliehal na spoľahlivé zistenie skutkového stavu na strane dotknutého orgánu a splnenie podložených obsahových náležitostí záväzného stanoviska, mal posudzovať formálne a obsahové náležitosti záväzného stanoviska vydaného dotknutým orgánom z hľadiska požiadaviek podľa ust. § 140b ods. 1, 2, 3 stavebného zákona a súčasne sa žalovaný mal vysporiadať s tou časťou odvolacích dôvodov, ktoré sa týkali zisťovaného skutkového stavu a námietky, že nie je z ničoho zrejmé, že nastala podstatná zmena skutkových okolností, za ktorých bola vydaná výnimka dňa 20. 09. 2004. Správne orgány, dotknutý orgán, ani jeho nadriadený orgán žiadnym spôsobom nevyriešili otázku, z akého dôvodu a na základe akého dôkazu/ indikátora/premennej malo dôjsť k podstatnej zmene okolností v mieste umiestnenia reklamnej stavby, ktorá by mala byť dôvodom zrušenia, či zmeny výnimky zo dňa 20. 09. 2004. Absencia akýchkoľvek úvah v tomto smere robí rozhodnutie žalovaného nepreskúmateľným pre nedostatok odôvodnenia. Dotknutý orgán uviedol, že sa výrazne zmenili dopravné pomery, t.j. zvýšila sa intenzita cestnej premávky, ale z tohto stanoviska nie je zrejmé, z akého dôvodu by takýto záver mal byť prijatý, či správny, keďže žiadne merateľné indikátory a ich časové porovnanie správne orgány ani dotknutý orgán neuvádzajú a nie je zrejmé ani to, prečo by mal tento dôvod byť aplikovateľný aj na lokalitu, v ktorej je umiestnená reklamná stavba žalobcu. Správne orgány v tejto otázke neuviedli nič nad rámec toho, že dotknutý orgán vydal stanovisko k otázke zmeny intenzity cestnej premávky. Pôvodne vydaná výnimka je jediným stanoviskom, z ktorého je možné pri posudzovaní skutkového stavu vychádzať s ohľadom na nesúlad akéhokoľvek iného stanoviska s náležitosťami ust. § 140b ods. 1, 2, 3 stavebného zákona v otázke podstatnej zmeny skutkových okolností od vydania poslednej výnimky. Takéto rozhodnutie je zaťažené vadou nepreskúmateľnosti pre nedostatok dôvodov a/alebo nesprávnym posúdením otázky podstatnej zmeny okolností podľa ust. § 140b ods. 3 stavebného zákona v podobe zvýšenia intenzity cestnej premávky v mieste umiestnenia reklamnej stavby. Výnimka zo dňa 20. 09. 2004, z hľadiska skutkového stavu vyplývajúceho z obsahu administratívneho spisu, predstavuje doklad, pri ktorom neexistujú dôvody, pre ktorý by mala byť zrušená a/alebo zmenená. Je možné vyvodiť len záver, že sú splnené požiadavky na súlad reklamnej stavby s verejným záujmom, keď skutkový a právny stav je v súlade s ust. § 11 ods. 1, 2 cestného zákona. Ak však z odôvodnenia rozhodnutia má vyplývať, že reklamná stavba nemôže byť umiestnená na mieste, na ktorom stojí len preto, že bolo vydané stanovisko bez akéhokoľvek zisťovania skutkového stavu, podľa názoru žalobcu ide o podstatné porušenie ustanovení o konaní pred orgánom verejnej správy, čo je dôvod na zrušenie rozhodnutia. Postup správnych orgánov je vyvodzovaním záveru o existencii dôkazu o právne významnej skutočnosti (podstatná zmena okolností v podobe zvýšenia intenzity cestnej premávky) z podkladu, ktorý môže byť žiadaný len na základe skutočnej existencie takej skutočnosti, ktorá však nebola preukázaná žiadnym dôkazom a naopak, z administratívneho spisu vyplýva opak v podobe výnimky. Správne orgány nepovažovali za potrebné zisťovať skutkový stav, keď upustili od miestneho zisťovania a ústneho konania, ale skutkový stav nezisťoval v podobe odmerania intenzity cestnej premávky, ktorá by umožňovala vyvodzovať skutkové a právne závery ani dotknutý orgán alebo jeho nadriadený orgán. Akékoľvek dodatočné stanovisko nemôže byť relevantným podkladom pre rozhodnutie, pretože sa môže žiadať len v prípade, ak sa preukáže, že došlo k podstatnej zmene okolností tak, ako to predpokladá ust. § 140b ods. 3 stavebného zákona. Správny súd by sa mal podľa názoru žalobcu zaoberať tým, či samotné konanie pred správnymi orgánmi, ktoré bolo ukončené vydaním rozhodnutí spĺňa zákonné predpoklady pre vecne správne rozhodnutie. - 3. Správne orgány žiadnym spôsobom nevymedzovali intenzitu cestnej premávky v čase vydania stavebného povolenia a v čase žiadosti, resp. rozhodnutia správneho orgánu prvého stupňa o žiadosti žalobcu a nie je možné vyvodiť záver o ich výraznej zmene a tak o podstatnej zmene okolností, za ktorých bola vydaná pôvodná výnimka. Na základe vykonaného dokazovania správne orgány nedospeli k zisteniu o tom, že by malo dôjsť k zvýšeniu intenzity cestnej premávky a tak malo dôjsť k podstatnej zmene okolností, pre ktorú by bolo potrebné žiadať ďalšie záväzné stanovisko na ochranu záujmu v zmysle ust. § 126 ods. 1 stavebného zákona podľa ust. § 11 ods. 1, 2 cestného zákona. - 4. Správny orgán rozhodol, že upustí od ústneho konania, pretože sú mu dobre známe pomery staveniska. Tieto dobre známe pomery však nie sú zrejmé, keď ani správne orgány žiadnym spôsobom preskúmateľne nezistili podstatnú zmenu okolností v podobe zmeny intenzity cestnej premávky vo vzťahu k polohe reklamnej stavby. Odkazy na stanoviská dotknutých orgánov sú rezignáciu na zisťovanie skutkového stavu a nie je možné ich považovať za relevantný podklad rozhodnutia, pokiaľ v konaní absentuje skutkový základ pre taký postup. Je zrejmé, že správne orgány sa spoľahli na skutočnosť vydania ďalšieho stanoviska dotknutého orgánu, ktoré nemôže byť relevantné z hľadiska absencie materiálnych náležitostí stanoviska a preskúmateľného zistenia dôvodov jeho vydania v otázke podstatnej zmeny okolností v podobe zmeny intenzity cestnej premávky, keďže podlieha povinnosti spoľahlivo zistiť skutkový stav. V predmetnej veci však správne orgány skutkový stav spoľahlivo nezistili. Neexistuje žiadna skutočnosť, dôkaz alebo úvaha, z ktorej by bolo možné logicky a procesne korektným spôsobom vyvodiť, že došlo k podstatnej zmene okolností v podobe zvýšenia intenzity cestnej premávky. Nielenže sa nedá preskúmať zmena v tejto premennej vôbec, ale nedajú sa preskúmať ani úvahy správnych orgánov, resp. dotknutého orgánu a jemu nadriadeného orgánu o dosiahnutí kvality podstatnosti zmeny skutkových okolností, za ktorých bola vydaná pôvodná výnimka. Žalobca v tejto súvislosti poukázal i na nesprávnu aplikáciu ust. § 140b ods. 1, 2, 3 stavebného zákona pri posudzovaní možností vyvodzovania záverov z dodatočne vyžiadaných záväzných stanovísk. - 5. Poukazovanie žalovaného na ust. § 8 vyhlášky č. 453/2000 Z. z., ktorou sa vykonávajú niektoré ustanovenia stavebného zákona sa týka konania o povoľovaní postavenia stavby všeobecne, nie konania o predlžovaní doby platnosti reklamnej stavby, kde sa primárne skúma trvanie právneho dôvodu k pozemku a ostatné náležitosti vyplývajú z predchádzajúceho konania o povolení stavby. V inom konaní vedenom pod č. OU-NR-OVBP2-2017/0306663-2 a na Krajskom súde v Nitre pod sp. zn. 11S/152/2017 žalovaný poukazoval na ust. § 15 ods. 2 písm. c/ citovanej vyhlášky namiesto ust. 8 tejto vyhlášky, ktoré sa špeciálne týka povolenia postavenia reklamného zariadenia, nie predlžovania doby trvania reklamnej stavby. Ďalej žalobca v tejto časti namietal porušenie jeho procesných práv, nakoľko mu postupom správnych orgánov bola odňatá možnosť náležite argumentovať. Rozhodnutie nevychádza zo spoľahlivo zisteného skutkového stavu, nespĺňa kvalitatívne podmienky predpokladané zákonom, nakoľko správne orgány nepostupovali pri zisťovaní skutkového stavu v úzkej súčinnosti s účastníkmi konania, čím bolo zasahované do práv žalobcu na spravodlivé konanie. Namietal najmä porušenie povinností správneho orgánu podľa ust. § 3 ods. 1, 2, 4 a 5 správneho poriadku v spojení s ust. 32 ods. 1 a 4, 6 správneho poriadku, a to povinnosti zistiť spoľahlivo a úplne skutočný stav veci a náležite a presvedčivo ho odôvodniť s uvedením úvah, ktorými sa spravoval pri vydávaní svojho rozhodnutia a postupovať pritom v úzkej súčinnosti s účastníkmi konania a dať im vždy príležitosť, aby mohli svoje práva a záujmy účinne obhajovať, najmä sa vyjadriť k podkladu rozhodnutia a uplatniť svoje návrhy. - 6. V závere žaloby žalobca namietal, že mu bolo doručené rozhodnutie žalovaného zvláštnym spôsobom, a to 4 krát dňa 10. 07. 2019, pričom mu nebolo doručené v podobe pdf - priložené v prílohe, ale vo formáte podpísaného xml súboru, ktorý musel v každom jednom prípade vyexportovávať. Bol toho názoru, že žalovaný porušil podstatným spôsobom ustanovenia o konaní pred orgánom verejnej správy, a to aj z dôvodu, že nie je zrejmé, kto podpísal rozhodnutie žalovaného, resp., či tak urobila oprávnená osoba. Rovnako sa z rozhodnutí javí, že trikrát doručované rozhodnutia zo dňa 24. 06. 2019 sú totožné a podpísané dňa 25. 06. 2019 a jedno rozhodnutie zo dňa 25. 06. 2019 je odlišné v dátume vyhotovenia a v čase podpisu ako aj v rozložení textu. Z uvedeného je potom zrejmé, že v tej istej veci boli vydané a doručované dve rozhodnutia, ktoré sú a majú byť predmetom súdneho prieskumu, pričom druhé rozhodnutie sa javí ako zmätočné pre už skôr vydané rozhodnutie zo dňa 24. 06. 2019 podpísané dňa 25. 06. 2019. Z opatrnosti preto napadá obidve rozhodnutia vydané v tej istej veci, pričom neskoršie rozhodnutie by malo byť zrušené pre už existujúce skoršie rozhodnutie zo dňa 24. 06. 2019 podpísané dňa 25. 06. 2019. 17. Žalobca navrhol, aby súd zrušil rozhodnutie žalovaného č. OU-NR-OVBP2-2019/029743 zo dňa 24. 06. 2019 podpísané dňa 25. 06. 2019 ako i rozhodnutie stavebného úradu, t. j. mesta Nitra č. 21013/2015-027-Re zo dňa 26. 03. 2019. IV. Vyjadrenie žalovaného 18. Žalovaný sa k žalobe vyjadril podaním zo dňa 27. 01. 2019. Uviedol že správny orgán prvého stupňa zamietol žiadosť žalobcu o zmenu doby trvania 1 ks jednostrannej reklamnej stavby typu „billboard“ umiestnenej popri ceste I. triedy č. I/64 na pozemku parc. č. XXXX/X reg. C KN, katastrálne územie L. s rozmerom reklamnej plochy 5,10 x 2,40 m a s identifikačným č. XX, pretože umiestnenie tejto reklamnej stavby je v rozpore s verejným záujmom chráneným osobitným predpisom, t. j. zákonom č. 135/1961 Zb. o pozemných komunikáciách (cestný zákon) v znení neskorších predpisov, pričom stavebný úrad takto rozhodol na základe záväzného stanoviska zo dňa 25. 04. 2017, ktoré k umiestneniu reklamnej stavbe vydal Okresný úrad Nitra odbor cestnej dopravy a pozemných komunikácií ako príslušný cestný správny orgán uplatňujúci požiadavky podľa osobitných predpisov a ktoré potvrdilo Ministerstvo dopravy a výstavby Slovenskej republiky ako príslušný nadriadený orgán. 19. Žalovaný bol toho názoru, že na posúdenie dopravných pomerov nie je príslušný stavebný úrad, ale práve cestný správny orgán, ktorý ako dotknutý orgán uplatňuje požiadavky podľa osobitných predpisov a až na základe jeho záväzného stanoviska stavebný úrad môže rozhodnúť vo veci. Obsah záväzného stanoviska je v zmysle ust. § 140b ods. 1 stavebného zákona pre správny orgán záväzný a nemôže rozhodnúť na základe voľnej úvahy. Pokiaľ dotknutý orgán skonštatoval, že dopravné pomery sa zmenili, a preto s predĺžením doby trvania reklamnej stavby nesúhlasí a jeho nadriadený orgán toto stanovisko potvrdil, stavebný úrad nemal možnosť toto stanovisko spochybniť a bol povinný rozhodnúť v súlade s ním. 20. Stavebnému úradu bolo známe, že predmetná reklamná stavba sa nachádza v ochrannom pásme cesty č. I/64, pričom bolo jeho povinnosťou vyplývajúcou z ust. § 126 ods. 1 stavebného zákona zaobstarať si záväzné stanovisko dotknutého orgánu a rozhodnúť na základe tohto stanoviska. 21. K námietke predpojatosti zamestnancov stavebného úradu voči žalobcovi žalovaný uviedol, že skutočnosti, ktorými žalobca túto námietku odôvodňoval sa netýkali predmetného konania. O námietke predpojatosti, ktorú spoločnosť žalobcu uplatnila proti zamestnancom stavebného úradu v podaní zo dňa 20. 09. 2017 rozhodol postupom podľa ust. § 9 až 12 správneho poriadku primátor mesta Nitra tak, že ju zamietol. 22. Rozhodnutie bolo doručované v období zavádzania funkcionality „centrálneho úradného doručovania“ do informačného systému Fabasoft. V danom prípade bol záznam, t. j. predmetné rozhodnutie vložené do informačného systému Fabasoft a odoslané na schválenie oprávnenej osobe dňa 24. 06. 2019. Nakoľko schválenie napriek opakovaným pokusom neprebehlo, vybavujúca pracovníčka nasledujúci deň odoslala záznam na schválenie znovu. Dátum na rozhodnutí ako aj rozloženie textu vkladá informačný systém Fabasoft. 23. Žalovaný zotrval na svojom právnom názore uvedenom rozhodnutí zo dňa 24. 06. 2019 a navrhol, aby súd konanie o žalobe zastavil, resp. žalobu ako nedôvodnú zamietol. V. Ďalší priebeh súdneho konania 24. Žalobca v podanej žalobe označil za účastníčku konania D. S.. Na základe výzvy súdu adresovanej označenej osobe sa k žalobe vyjadrila D. S. S., a to v podaní zo dňa 23. 12. 2019. Uviedla, že mesto Nitra vydalo rozhodnutie, ktoré jej fakticky bráni vo využívaní vlastníckeho práva a realizácii jedného z oprávnení vlastníka pozemku. Nepamätá si, že by jej bolo doručované čokoľvek, čo by sa týkalo akýchkoľvek zmien v doprave, či jej intenzite v mieste, kde sa nachádza jej pozemok pod reklamnou stavbou. Nemá vedomosť, že by sa intenzita dopravy v mieste, kde sa nachádza jej pozemok a reklamná stavba zmenila a nevie pochopiť, na základe čoho k takémuto záveru, kto a kedy dospel. Intenzita dopravy sa dá určite zmerať a porovnať a ak tu bolo pôvodné stanovisko, tak iné musí vychádzať z nejakých preveriteľných zistení. Stotožnila sa so žalobou žalobcu po vecnej stránke, teda, že skutkový stav nebol spoľahlivo zistený a k žiadnej zmene, ktorá by mala vplyv na pôvodné stanovisko, nedošlo. Je zvláštne a zarážajúce, ako sa mohli podieľať na rozhodovaní v danej veci osoby, ktoré žiadajú zmluvných partnerov spoločnosti žalobcu, aby s nimi nespolupracovali. Požiadala žalobcu o informácie o listoch, ktoré boli zasielané z mesta a pokiaľ je pravda, že tieto listy rozosielali zamestnanci Útvaru hlavného architekta mesta Nitra, ktorí sa potom podieľali aj na rozhodovaní v predmetnej veci, nevie pochopiť ako mohol stavebný úrad a žalovaný niečo také pripustiť. Pokiaľ tieto osoby neboli osobami trvale pracujúcimi na stavebnom úrade, pripadá je logické a prirodzené, že sa na konaniach stavebného úradu podieľať nemajú a zaujíma ju, prečo sa podieľali na zabezpečovaní rôznych úkonov vo veci. Nie je známe, prečo sa týmto nezaoberal žalovaný. S rozhodnutím stavebného úradu a žalovaného nesúhlasí, nepovažuje ich za správne a spravodlivé z hľadiska spôsobu, akým bol zisťovaný skutkový stav, z hľadiska zabezpečovania konania zjavne predpojatými a na to neoprávnenými osobami, pričom rozhodnutie stavebného úradu sa jej javí ako zaujaté a nepochopiteľné. Pokiaľ žalovaný mal povedomie o námietkach a spôsobe ich vybavenia v spise a nezistil žiadne porušenie práv účastníkov konania, pre ktoré bolo potrebné rozhodnutie stavebného úradu zrušiť, tak pochybil. Žiadala, aby správny súd rozhodnutie žalovaného ako i stavebného úradu zrušil a vec im vrátil na ďalšie konanie. 25. Súd požiadal žalovaného o zaslanie listov, ktoré žalobca uviedol v podanej žalobe, pričom sa malo jednať o listy zamestnancov správneho orgánu prvého stupňa, ktoré boli adresované rôznym subjektom a ktoré mali súvisieť so žalobcom vznesenou námietkou zaujatosti proti zamestnancom stavebného úradu. Žiadané listy súdu predložil stavebný úrad ako správny orgán prvého stupňa dňa 06. 05. 2020 (okrem z listu adresovaného spoločnosti INPEK, s.r.o., neznámeho dátumu a čísla, ktoré mesto neeviduje) s tým, že tieto listy nesúvisia s predmetnou reklamnou stavbou. VI. Posúdenie podstatných skutkových tvrdení a právnych argumentov 26. Krajský súd v Nitre ako súd vecne a miestne príslušný, viazaný rozsahom a dôvodmi podanej žaloby (ust. § 134 ods. 1, 2 zákona č. 162/2015 Z. z. Správny súdny poriadok, ďalej len „SSP“), vychádzajúc zo zisteného skutkového stavu, preskúmal žalobou napadnuté rozhodnutie žalovaného zo dňa 25. 06. 2019 ako i konanie, ktoré predchádzalo jeho vydaniu (bez nariadenia pojednávania, nakoľko nebola splnená ani jedna z podmienok uvedených v ust. § 107 ods. 1 SSP na to, aby vec prejednal s nariadením pojednávania) a dospel k záveru, že podaná žaloba nie je dôvodná, preto ju podľa ust. § 190 SSP rozsudkom zamietol. Rozsudok v predmetnej veci správny súd verejne vyhlásil dňa 15. 07. 2020 pri dodržaní podmienok podľa ust. § 137 ods. 4 SSP. 27. Podľa § 3 ods. 1, 2, 4, 5 zákona č. 71/1967 Zb. o správnom konaní (správny poriadok) v znení neskorších predpisov účinnom od 01. 09. 2018, správne orgány postupujú v konaní v súlade so zákonmi a inými právnymi predpismi. Sú povinné chrániť záujmy štátu a spoločnosti, práva a záujmy fyzických osôb a právnických osôb a dôsledne vyžadovať plnenie ich povinností. Správne orgány sú povinné postupovať v konaní v úzkej súčinnosti s účastníkmi konania, zúčastnenými osobami a inými osobami, ktorých sa konanie týka a dať im vždy príležitosť, aby mohli svoje práva a záujmy účinne obhajovať, najmä sa vyjadriť k podkladu rozhodnutia, a uplatniť svoje návrhy. Účastníkom konania, zúčastneným osobám a iným osobám, ktorých sa konanie týka musia správne orgány poskytovať pomoc a poučenia, aby pre neznalosť právnych predpisov neutrpeli v konaní ujmu. Správne orgány sú povinné svedomite a zodpovedne sa zaoberať každou vecou, ktorá je predmetom konania, vybaviť ju včas a bez zbytočných prieťahov a použiť najvhodnejšie prostriedky, ktoré vedú k správnemu vybaveniu veci. Ak to povaha veci pripúšťa, má sa správny orgán vždy pokúsiť o jej zmierne vybavenie. Správne orgány dbajú na to, aby konanie prebiehalo hospodárne a bez zbytočného zaťažovania účastníkov konania a iných osôb. Rozhodnutie správnych orgánov musí vychádzať zo spoľahlivo zisteného stavu veci. Správne orgány dbajú o to, aby v rozhodovaní o skutkovo zhodných alebo podobných prípadoch nevznikali neodôvodnené rozdiely. Podľa § 21 ods. 1 vyššie citovaného zákona, správny orgán nariadi ústne pojednávanie, ak to vyžaduje povaha veci, najmä ak sa tým prispeje k jej objasneniu, alebo ak to ustanovuje osobitný zákon. Ak sa má pri ústnom pojednávaní uskutočniť ohliadka, uskutočňuje sa ústne pojednávanie spravidla na mieste ohliadky. Podľa § 23 ods. 1, 4 vyššie citovaného zákona, účastníci konania a ich zástupcovia a zúčastnené osoby majú právo nazerať do spisov, robiť si z nich výpisy, odpisy a dostať kópie spisov s výnimkou zápisníc o hlasovaní alebo dostať informáciu zo spisov s výnimkou zápisníc o hlasovaní iným spôsobom. Správny orgán poskytuje kópie spisov za úhradu materiálnych nákladov spojených so zhotovením kópií, zadovážením technických nosičov a s ich odoslaním. Podľa § 32 ods. 1, 2, 3 vyššie citovaného zákona, správny orgán je povinný zistiť presne a úplne skutočný stav veci a za tým účelom si obstarať potrebné podklady pre rozhodnutie. Pritom nie je viazaný len návrhmi účastníkov konania. Podkladom pre rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe správnemu orgánu z jeho úradnej činnosti. Rozsah a spôsob zisťovania podkladov pre rozhodnutie určuje správny orgán. Údaje z informačných systémov verejnej správy a výpisy z nich, okrem údajov a výpisov z registra trestov, sa považujú za všeobecne známe skutočnosti a sú použiteľné na právne účely. Tieto údaje nemusí účastník konania a zúčastnená osoba správnemu orgánu preukazovať dokladmi. Doklady vydané správnym orgánom a obsah vlastných evidencií správneho orgánu sa považujú za skutočnosti známe správnemu orgánu z úradnej činnosti, ktoré nemusia účastník konania a zúčastnená osoba správnemu orgánu dokladovať. Na žiadosť správneho orgánu sú štátne orgány, orgány územnej samosprávy, fyzické osoby a právnické osoby povinné oznámiť skutočnosti, ktoré majú význam pre konanie a rozhodnutie. Podľa § 47 ods. 3 vyššie citovaného zákona, v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. Podľa § 59 ods. 1, 2, 3 vyššie citovaného zákona, odvolací orgán preskúma napadnuté rozhodnutie v celom rozsahu; ak je to nevyhnutné, doterajšie konanie doplní, prípadne zistené vady odstráni. Ak sú pre to dôvody, odvolací orgán rozhodnutie zmení alebo zruší, inak odvolanie zamietne a rozhodnutie potvrdí. Odvolací orgán rozhodnutie zruší a vec vráti správnemu orgánu, ktorý ho vydal, na nové prejednanie a rozhodnutie, pokiaľ je to vhodnejšie najmä z dôvodov rýchlosti alebo hospodárnosti; správny orgán je právnym názorom odvolacieho orgánu viazaný. 28. Podľa § 3 ods. 1 písm. b/, c/, ods. 4 písm. a/ zákona č. 135/1961 Z. z. o pozemných komunikáciách (cestný zákon) v znení neskorších predpisov účinnom v čase rozhodovania žalovaného, orgány štátnej správy pre pozemné komunikácie (ďalej len "cestný správny orgán") sú: b/ okresné úrady v sídlach krajov, c/ okresné úrady. Okresné úrady v sídle kraja a/ vykonávajú štátnu správu vo veciach ciest I. triedy. Podľa § 11 ods. 1, 2 cestného zákona, na ochranu diaľnic, ciest a miestnych komunikácií a premávky na nich mimo sídelného útvaru obce ohraničeného dopravnou značkou označujúcou začiatok a koniec obce slúžia cestné ochranné pásma. Pre jednotlivé druhy a kategórie týchto komunikácií určí šírku ochranných pásem vykonávací predpis, a to pri diaľniciach a cestách vyšších tried v rozsahu 50 až 100 metrov od osi priľahlého jazdného pásu, pri cestách nižších tried a miestnych komunikáciách 15 až 25 metrov od osi vozovky, nad a pod pozemnou komunikáciou. Cestné ochranné pásmo pre novobudované alebo rekonštruované diaľnice, cesty a miestne komunikácie vzniká dňom nadobudnutia právoplatnosti územného rozhodnutia. V cestných ochranných pásmach je zakázaná alebo obmedzená činnosť, ktorá by mohla ohroziť diaľnice, cesty alebo miestne komunikácie alebo premávku na nich; príslušný cestný správny orgán povoľuje v odôvodnených prípadoch výnimky z tohto zákazu alebo obmedzenia záväzným stanoviskom. 2ab) _______________________ 2ab) § 140b zákona č. 50/1976 Zb. v znení zákona č. 479/2005 Z. z. 29. Podľa § 16 ods. 1 písm. a/, ods. 3 vyhl. Federálneho ministerstva dopravy č. 35/1984 Zb., ktorou sa vykonáva zákon o pozemných komunikáciách (cestný zákon), v cestných ochranných pásmach je zakázané a/ vykonávať akúkoľvek stavebnú činnosť vyžadujúcu ohlásenie stavebnému úradu alebo povolenie stavby, Výnimky zo zákazu podľa odseku 1 udieľa príslušný cestný správny orgán. Žiadosť sa podáva už v štádiu prípravnej dokumentácie. Výnimky možno povoliť len v odôvodnených prípadoch, ak nebudú tým dotknuté všeobecné záujmy, najmä dopravné záujmy a záujmy majetkovej správy dotknutej komunikácie. Povolením výnimok nesmie dôjsť k rozšíreniu súvislej zástavby obcí a miest obstavovaním komunikácie. Povolenie výnimky možno viazať na podmienky. 30. Podľa § 43 ods. 2 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov účinnom v čase rozhodovania žalovaného, reklamná stavba je stavebná konštrukcia postavená stavebnými prácami zo stavebných výrobkov, ktorá je pevne spojená so zemou podľa odseku 1 písm. a) až d) alebo upevnená strojnými súčiastkami alebo zvarom o pevný základ na zemi alebo ktorej osadenie vyžaduje úpravu podkladu a ktorej funkciou je šírenie reklamných, propagačných, navigačných a iných informácií viditeľných z verejných priestorov. Reklamné stavby sa na účely tohto zákona členia podľa veľkosti informačnej plochy na a/ reklamné stavby, na ktorých najväčšia informačná plocha je menšia ako 3 m2, b/ reklamné stavby, na ktorých najväčšia informačná plocha má veľkosť od 3 m2 do 20 m2 a c/ reklamné stavby, na ktorých najväčšia informačná plocha je väčšia ako 20 m2. Podľa § 43i stavebného zákona, stavenisko je priestor, ktorý je počas uskutočňovania stavby určený na vykonávanie stavebných prác na stavbe, na uskladňovanie stavebných výrobkov a dopravných a iných zariadení potrebných na uskutočňovanie stavby a na umiestnenie zariadenia staveniska; zahŕňa stavebný pozemok, prípadne v určenom rozsahu aj iné pozemky alebo ich časti. Podľa § 55 ods. 1 stavebného zákona, stavebné povolenie sa vyžaduje, pokiaľ tento zákon a vykonávacie predpisy k nemu alebo osobitné predpisy neustanovujú inak, pri stavbách každého druhu bez zreteľa na ich stavebnotechnické vyhotovenie, účel a čas trvania; stavebné povolenie sa vyžaduje aj pri zmene stavieb, najmä pri prístavbe, nadstavbe a pri stavebných úpravách. Podľa § 60 stavebného zákona, ak predložená žiadosť o stavebné povolenie, najmä dokumentácia neposkytuje dostatočný podklad pre posúdenie navrhovanej stavby alebo udržiavacích prác na nej alebo ak sa v dokumentácii nedodržia podmienky územného rozhodnutia, vyzve stavebný úrad stavebníka, aby žiadosť v primeranej lehote doplnil, prípadne aby ju uviedol do súladu s podmienkami územného rozhodnutia, a upozorní ho, že inak stavebné konanie zastaví. Podľa § 61 ods. 1, 2, 3, 6 stavebného zákona, stavebný úrad oznámi začatie stavebného konania dotknutým orgánom, všetkým známym účastníkom a nariadi ústne pojednávanie spojené s miestnym zisťovaním. Súčasne ich upozorní, že svoje námietky môžu uplatniť najneskoršie pri ústnom pojednávaní, inak že sa na ne neprihliadne. Na pripomienky a námietky, ktoré boli alebo mohli byť uplatnené v územnom konaní alebo pri prerokúvaní územného plánu zóny, sa neprihliada. Stavebný úrad oznámi začatie stavebného konania do 7 dní odo dňa, keď je žiadosť o stavebné povolenie úplná. Od miestneho zisťovania, prípadne aj od ústneho pojednávania môže stavebný úrad upustiť, ak sú mu dobre známe pomery staveniska a žiadosť poskytuje dostatočný podklad pre posúdenie navrhovanej stavby. Stavebný úrad oznámi účastníkom začatie stavebného konania najmenej 7 pracovných dní pred konaním miestneho zisťovania prípadne ústneho pojednávania. Ak stavebný úrad upustí od ústneho pojednávania, určí, do kedy môžu účastníci uplatniť námietky, a upozorní ich, že sa na neskoršie podané námietky neprihliadne. Stavebný úrad upovedomí dotknuté orgány vždy jednotlivo. Tieto orgány sú povinné oznámiť svoje stanovisko v rovnakej lehote, v ktorej môžu uplatniť svoje námietky účastníci konania. Ak niektorý z orgánov štátnej správy potrebuje na riadne posúdenie dlhší čas, predĺži stavebný úrad na jeho žiadosť lehotu pred jej uplynutím. Ak dotknutý orgán v určenej alebo predĺženej lehote neoznámi svoje stanovisko k povoľovanej stavbe, má sa za to, že so stavbou z hľadiska ním sledovaných záujmov súhlasí. Podľa § 62 ods. 1 písm. a/, b/, ods. 3, 4 stavebného zákona, v stavebnom konaní stavebný úrad preskúma najmä, a/ či dokumentácia spĺňa zastavovacie podmienky určené územným plánom zóny alebo podmienky územného rozhodnutia, b/ či dokumentácia spĺňa požiadavky týkajúce sa verejných záujmov, predovšetkým ochrany životného prostredia, ochrany zdravia a života ľudí, a či zodpovedá všeobecným technickým požiadavkám na výstavbu ustanoveným týmto zákonom a osobitnými predpismi, 4a) Stavebný úrad zabezpečí stanoviská dotknutých orgánov, ich vzájomný súlad a posúdi vyjadrenie účastníkov konania a ich námietky. Ak by sa uskutočnením alebo užívaním stavby mohli ohroziť verejné záujmy chránené týmto zákonom a osobitnými predpismi alebo neprimerane obmedziť či ohroziť práva a oprávnené záujmy účastníkov vo väčšom rozsahu, než sa počítalo v územnom rozhodnutí, stavebný úrad žiadosť o stavebné povolenie zamietne. Podľa § 67 ods. 4 stavebného zákona, ak stavebník požiada o zmenu doby trvania reklamnej stavby pred uplynutím tejto doby, tak podaním žiadosti doba trvania reklamnej stavby až do nadobudnutia právoplatnosti rozhodnutia o žiadosti neplynie. Podľa § 126 ods. 1 stavebného zákona, ak sa konanie podľa tohto zákona dotýka záujmov chránených predpismi o ochrane zdravia ľudu, o utváraní a ochrane zdravých životných podmienok, vodách, o ochrane prírodných liečebných kúpeľov a prírodných liečivých zdrojov, o ochrane poľnohospodárskeho pôdneho fondu, o lesoch a lesnom hospodárstve, o opatreniach na ochranu ovzdušia, o ochrane a využití nerastného bohatstva, o kultúrnych pamiatkach, o štátnej ochrane prírody, o požiarnej ochrane, o zákaze biologických zbraní, na zaistenie bezpečnosti a ochrany zdravia pri práci, o odpadoch, o veterinárnej starostlivosti, o vplyvoch na životné prostredie, o jadrovej bezpečnosti jadrových zariadení, o prevencii závažných priemyselných havárií, o správe štátnych hraníc, o pozemných komunikáciách, o dráhach a o doprave na dráhach, o civilnom letectve, o vnútrozemskej plavbe, o energetike, o tepelnej energetike, o elektronických komunikáciách, o verejných vodovodoch a verejných kanalizáciách, o civilnej ochrane, o inšpekcii práce a o štátnej geologickej správe, rozhodne stavebný úrad na základe záväzného stanoviska dotknutého orgánu podľa § 140a, ktorý uplatňuje požiadavky podľa osobitných predpisov. Podľa § 139b ods. 1 písm. f/ stavebného zákona, jednoduché stavby sú f/ reklamné stavby, na ktorých najväčšia informačná plocha má veľkosť od 3 m2. Podľa § 140 stavebného zákona, ak nie je výslovne ustanovené inak, vzťahujú sa na konanie podľa tohto zákona všeobecné predpisy o správnom konaní. Podľa § 140a ods. 1 písm. a/, ods. 3 stavebného zákona, dotknutým orgánom podľa tohto zákona je a/ orgán verejnej správy, ktorý je správnym orgánom chrániacim záujmy uvedené v § 126 ods. 1, ak konanie podľa osobitného predpisu upravujúceho jeho pôsobnosť je súčasťou konania podľa tohto zákona, má naň nadväzovať alebo s ním súvisí, Dotknuté orgány v konaniach podľa tohto zákona chránia záujmy uvedené v § 126 ods. 1 v rámci svojej pôsobnosti najmä tým, že majú právo nazerať do spisov, podávať záväzné stanoviská podľa § 140b, zúčastňovať sa na ústnom pojednávaní a miestnej obhliadke a vykonávať so stavebným úradom spoločné úkony podľa tohto zákona. Podľa § 140b ods. 1, 2, 3, 4, 5, 6, 7 stavebného zákona, záväzné stanovisko je na účely konaní podľa tohto zákona stanovisko, vyjadrenie, súhlas alebo iný správny úkon dotknutého orgánu, uplatňujúceho záujmy chránené osobitnými predpismi, ktorý je ako záväzné stanovisko upravený v osobitnom predpise. Obsah záväzného stanoviska je pre správny orgán v konaní podľa tohto zákona záväzný a bez zosúladenia záväzného stanoviska s inými záväznými stanoviskami nemôže rozhodnúť vo veci. Dotknutý orgán je oprávnený uplatňovať požiadavky v rozsahu svojej pôsobnosti ustanovenej osobitným predpisom. Vo svojom záväznom stanovisku je povinný vždy uviesť ustanovenie osobitného predpisu, na základe ktorého uplatňuje svoju pôsobnosť, a údaj, či týmto záväzným stanoviskom zároveň nahrádza stanovisko pre konanie nasledujúce podľa tohto zákona. Dotknutý orgán je viazaný obsahom svojho predchádzajúceho záväzného stanoviska, ktoré vo veci vydal; to neplatí, ak došlo k zmene ustanovení právneho predpisu, podľa ktorých dotknutý orgán záväzné stanovisko vydal, alebo k podstatnej zmene skutkových okolností, z ktorých dotknutý orgán vychádzal. Ak dotknutý orgán vydá neskoršie záväzné stanovisko, uvedie v ňom, či jeho predchádzajúce záväzné stanovisko sa neskorším záväzným stanoviskom potvrdzuje, dopĺňa, mení alebo nahrádza s uvedením dôvodov podľa zákona. Lehota na podanie záväzného stanoviska, stanoviska a vyjadrenia je 30 dní; ak ide o stavby diaľnic a rýchlostných ciest je 7 dní, ak osobitný predpis neustanovuje inak. 15a) Pri riešení rozporov medzi dotknutými orgánmi vyplývajúcich zo záväzných stanovísk sa postupuje podľa § 136. Ak námietky účastníkov konania smerujú proti obsahu záväzného stanoviska, stavebný úrad konanie preruší a vyžiada si od dotknutého orgánu stanovisko k námietkam. Ak dotknutý orgán stanovisko nezmení, stavebný úrad si vyžiada potvrdenie alebo zmenu záväzného stanoviska od orgánu, ktorý je nadriadeným orgánom dotknutého orgánu. Počas prerušenia konania neplynú lehoty na rozhodnutie veci stavebným úradom. Ak odvolanie proti rozhodnutiu podľa tohto zákona smeruje proti obsahu záväzného stanoviska, odvolací orgán konanie preruší a vyžiada si stanovisko k obsahu odvolania od dotknutého orgánu príslušného na vydanie záväzného stanoviska. Odvolanie spolu so stanoviskom dotknutého orgánu k obsahu odvolania predloží stavebný úrad orgánu, ktorý je nadriadeným orgánom dotknutého orgánu a vyžiada si od neho potvrdenie alebo zmenu záväzného stanoviska. Počas prerušenia konania neplynú lehoty na rozhodnutie o odvolaní. Ak je právoplatné rozhodnutie podľa tohto zákona založené na obsahu záväzného stanoviska dotknutého orgánu, ktoré bolo neskôr zrušené alebo zmenené pre rozpor so zákonom, ide o dôvod na obnovu konania. Podľa § 142d ods. 2 veta prvá stavebného zákona, informačné, reklamné a propagačné zariadenia podľa predpisov platných do 1. januára 2015 sa považujú za reklamné stavby podľa tohto zákona v znení účinnom od 2. januára 2015. 31. Podľa § 8 ods. 2 písm. a/, c/ vyhl. Ministerstva životného prostredia Slovenskej republiky č. 453/2000 Z. z., ktorou sa vykonávajú niektoré ustanovenia stavebného zákona, k žiadosti o stavebné povolenie sa prikladajú a/ doklady, ktorými stavebník preukazuje, že je vlastníkom pozemku alebo stavby alebo že má k pozemku či stavbe iné právo, ktoré ho oprávňuje zriadiť na pozemku požadovanú stavbu alebo vykonať zmenu stavby, alebo udržiavacie práce na nej, c/ rozhodnutia, stanoviská, vyjadrenia, súhlasy, posúdenia alebo iné opatrenia dotknutých orgánov štátnej správy a obce. Podľa § 15 ods. 2 písm. b/, c/ vyššie citovanej vyhlášky, k žiadosti o povolenie informačného, reklamného a propagačného zariadenia sa pripojí b/ doklad, ktorým žiadateľ preukazuje vlastnícke alebo iné právo umiestniť na stavbe alebo pozemku navrhované informačné, reklamné a propagačné zariadenie, c/ rozhodnutia, stanoviská, vyjadrenia, súhlasy, posúdenia alebo iné opatrenia dotknutých orgánov štátnej správy. 32. Podľa § 134 ods. 1 zákona č. 162/2015 Z. z. Správny súdny poriadok v znení neskorších predpisov (ďalej len SSP), správny súd je viazaný rozsahom a dôvodmi žaloby, ak nie je ďalej ustanovené inak. Podľa § 177 ods. 1 SSP, správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. Podľa § 190 SSP ak správny súd po preskúmaní rozhodnutia alebo opatrenia žalovaného dospeje k záveru, že žaloba nie je dôvodná, rozsudkom ju zamietne. 33. Úlohou správneho súdu bolo na základe žalobných námietok uvedených v podanej žalobe (II. časť žaloby, body 1. až 6. ) a v III. časti tohto rozsudku posúdiť správnosť postupu a právnych záverov správnych orgánov pri rozhodovaní o žiadosti žalobcu zo dňa 30. 10. 2015 o zmenu doby trvania reklamnej stavby špecifikovanej ako reklamná stavba v tvare „V“ s jej najväčšou plochou 510 x 240 cm, umiestnená popri štátnej ceste č. I/64, príjazd z Topoľčian do Nitry, na parc. č. XXXX/X v katastrálnom území L., a to po dobu platnosti nájomnej zmluvy. Po oboznámení sa so žalobnými námietkami, administratívnym spisom, ktorý súdu predložil žalovaný a súčasťou ktorého je i spis stavebného úradu, ako i s rozhodnutím stavebného úradu zo dňa 26. 03. 2019 a rozhodnutím žalovaného zo dňa 25. 06. 2019 dospel správny súd k záveru, že žaloba nebola podaná dôvodne a nebolo možné jej vyhovieť. 34. K námietkam žalobcu správny súd uvádza, že tieto sa v celej žalobe opakujú a žalobca po skutkovej stránke v podstate namietal neexistenciu „podstatnej zmeny dopravných pomerov“, resp. jej nepreukázanie, nedôvodnosť vyžadovania nového stanoviska dotknutého orgánu pri súčasnom a opakovanom upustení od miestneho zisťovania a ústneho pojednávania, neexistenciu okolností pre vyvodenie záveru o tom, že zanikli alebo sa podstatným spôsobom zmenili dôvody vydania výnimky zo dňa 20. 09. 2004, resp. neexistenciu dôvodov na vydanie nového stanoviska dotknutého orgánu a záväznosť jeho obsahu pre správneho orgány v stavebnom konaní. 35. Správny súd k týmto námietkam uvádza nasledovné zistenia vyplývajúce z predloženého administratívneho spisu a závery, ktoré s poukazom na relevantnú právnu úpravu (uvedenú v 27. až 31. bode tohto rozsudku) z týchto zistení vyvodil. Z ust. § 11 ods. 2 zákona č. 135/1961 Zb. o pozemných komunikáciách (cestný zákon) v znení neskorších predpisov účinnom do 31. 12. 2004 (ďalej len cestný zákon) vyplýva, že v cestných ochranných pásmach ciest je zakázaná alebo obmedzená činnosť, ktorá by mohla ohroziť cesty alebo premávku na nich a príslušný cestný správny orgán povoľuje v odôvodnených prípadoch výnimky z tohto zákazu alebo obmedzenia. V ust. § 16 ods. 1 písm. a/ vyhlášky č. 35/1984 Zb., ktorou sa vykonáva zákon o pozemných komunikáciách (cestný zákon) je výslovne zakázané vykonávať akúkoľvek stavebnú činnosť vyžadujúcu ohlásenie stavebnému úradu alebo povolenie stavby, pričom v zmysle ust. § 16 ods. 3 tejto vyhlášky, výnimky zo zákazu podľa odseku 1 udeľuje príslušný cestný správny orgán a možno ich povoliť len v odôvodnených prípadoch, ak nebudú tým dotknuté všeobecné záujmy, najmä dopravné záujmy a záujmy majetkovej správy dotknutej komunikácie. Nie je sporné, že Krajský úrad pre cestnú dopravu a pozemné komunikácie v Nitre pod č. A/2004/01441 dňa 20. 09. 2004 v zmysle ust. § 11 cestného zákona a ust. § 16 vykonávacej vyhl. č. 35/1984 Zb. k cestnému zákonu vydal subjektu označenému ako NUBIUM Ing. X. N. povolenie výnimky zo zákazu činnosti v ochrannom pásme cesty, ktorým udelil výnimku zo zákazu činnosti v ochrannom pásme cesty č. I/64 v km 70,00 z dôvodu umiestnenia 2 ks reklamných zariadení v tvare „V“ s rozmermi 5,10 x 2,40 m, vo vzdialenosti min. 1,5 m od vonkajšieho okraja cestnej priekopy, resp. cca 5 m od spevnenej krajnice cesty, na pozemku parc. č. XXXX/X v katastrálnom území L.. Na vybudovanie reklamného zariadenia bolo potrebné vydať stavebné povolenie v zmysle ust. § 71 ods. 1 písm. c/ stavebného zákona. Príslušný stavebný úrad vydal stavebné povolenie pod č. 23 745/2012 - 003 -La zo dňa 06. 03. 2013, ktorým stavebníkovi NUBIUM Ing. X. N. dočasne na obdobie do 31. 12. 2015 povolil umiestnenie reklamného zariadenia v tvare „V“ na pozemku parc. č. XXXX/X v katastrálnom území L., popri štátnej ceste č. I/64 po pravej strane v smere príjazdu z Topoľčian do Nitry o rozmeroch 5100 x 2400 mm. Nebolo sporné a nenamietal to ani žalobca, že stavba (reklamné zariadenie) bola umiestnená v roku 2013 v ochrannom pásme štátnej cesty č. I/64, čo vyplýva i z rozhodnutia o povolení reklamného zariadenia zo dňa 06. 03. 2013. Zákon č. 293/2014 Z. z., ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa menia a dopĺňajú niektoré zákony, ktorý nadobudol účinnosť od 02. 01. 2015 reagoval na dlhodobo pretrvávajúcu nedostatočnú úpravu regulácie v oblasti vonkajšej reklamy a sprísnil jej zákonnú reguláciu, pričom okrem iného prekvalifikoval doterajšie reklamné zariadenia na reklamné stavby. Zároveň boli týmto zákonom upravené i súvisiace právne predpisy, a to cestný zákon, v ktorom sa sprísnili podmienky pre umiestňovanie reklamných stavieb mimo obcí a miest pri diaľniciach, cestách pre motorové vozidlá a cestách I. triedy. Pred uplynutím doby, na ktorú bolo umiestnenie reklamného zariadenia povolené (do 31. 12. 2015), žalobca žiadosťou zo dňa 30. 10. 2015, doručenou stavebnému úradu dňa 12. 11. 2015, požiadal o zmenu doby trvania reklamnej stavby. K žiadosti predložil vyššie označené rozhodnutie stavebného úradu zo dňa 06. 03. 2013, povolenie výnimky zo zákazu činnosti v ochrannom pásme cesty vydané pod č. A/2004/01441 dňa 20. 09. 2004, zmluvu o prenájme č. DI/NR/05/08/2004/S. zo dňa 05. 08. 2004 uzavretú medzi prenajímateľom D. S. S. a nájomcom Ing. X. N. - NUBIUM v znení jej dodatkov č. 1 až 3 (pričom dodatkom č. 2 vystúpil zo zmluvného vzťahu pôvodný nájomca a na jeho miesto vstúpil žalobca), čiastočný výpis z LV č. XXXX pre katastrálne územie L. a snímku označenú ako „foto lokality“. Súd je toho názoru, že pokiaľ žalobca v roku 2015 požiadal o zmenu doby trvania reklamnej stavby bolo jeho povinnosťou v zmysle ust. § 8 ods. 2 písm. c/, resp. ust. § 15 ods. 2 písm. c/ vyhl. č. 453/2000 Z. z. ktorou sa vykonávajú niektoré ustanovenia stavebného zákona (ktoré ustanovenia bolo potrebné primerane aplikovať), aby k tejto žiadosti pripojil relevantné doklady i s poukazom na tú nespornú skutočnosť, že reklamná stavba bola umiestnená popri štátnej ceste č. I/64, v jej ochrannom pásme, kde je zakázaná alebo obmedzená činnosť, ktorá by mohla ohroziť cesty, resp. premávku na nich, pričom výnimky z tohto zákazu alebo obmedzenia povoľuje v odôvodnených prípadoch cestný správny orgán záväzným stanoviskom podľa ust. § 140b zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (ďalej len stavebný zákon), čo vyplýva z cestného zákona, ktorý upravuje výstavbu, užívanie a ochranu pozemných komunikácií, konkrétne z ust. § 11 ods. 2 cestného zákona v znení účinnom v čase predmetného stavebného konania, ktorý bolo potrebné aplikovať ako predpis o pozemných komunikáciách. Obsah záväzného stanoviska je pre správny orgán v stavebnom konaní záväzný, a to v zmysle ust. § 140b ods. 1 stavebného zákona. Z ust. § 126 ods. 1 stavebného zákona v znení účinnom v čase začatia stavebného konania ako i v čase rozhodovania správnych orgánov (stavebného úradu i žalovaného) vyplýva, že ak sa konanie týka záujmov chránených osobitnými predpismi, okrem iného i predpisom o pozemných komunikáciách, stavebný úrad rozhodne na základe záväzného stanoviska dotknutého orgánu podľa ust. § 140a, ktorý uplatňuje požiadavky podľa osobitných predpisov, pričom za takýto osobitný predpis treba považovať i cestný zákon. S poukazom na dikciu ust. § 126 ods. 1 stavebného zákona je správny súd toho názoru, že nevyhnutným predpokladom rozhodnutia stavebného úradu v predmetnej veci bolo vydanie záväzného stanoviska dotknutého orgánu. Týmto dotknutým orgánom v zmysle ust. § 3 ods. 1 písm. b/ a ods. 4 písm. a/ cestného zákona v znení neskorších predpisov účinnom v čase začatia stavebného konania bol Okresný úrad Nitra (okresný úrad v sídle kraja), ktorý ako orgán štátnej správy pre pozemné komunikácie (ďalej len „cestný správny orgán“) vykonáva štátnu správu vo veciach ciest I. triedy a povinnosťou žalobcu bolo predložiť k svojej žiadosti zo dňa 30. 10. 2015 záväzné stanovisko vydané týmto orgánom ako dotknutým orgánom štátnej správny pre pozemné komunikácie (v konkrétnom prípade cesty I. triedy). Takéto stanovisko žalobca nepredložil, ale prílohou jeho žiadosti zo dňa 30. 10. 2015 o zmenu doby trvania reklamnej stavby bolo povolenie výnimky zo zákazu činnosti v ochrannom pásme cesty, ktoré vydal Krajský úrad pre cestnú dopravu a pozemné komunikácie pod č. A/2004/01441 dňa 20. 09. 2004. Tvrdil, že toto stanovisko bolo vydané príslušným cestným orgánom dňa 20. 09. 2004 vo forme povolenia výnimky zo zákazu činnosti v ochrannom pásme cesty a povolenie je dostačujúce i pre potreby konania o predmetnej žiadosti. K tomu je potrebné uviesť, že povolenie výnimky zo zákazu činnosti v ochrannom pásme cesty zo dňa 20. 09. 2004 nebolo časovo ohraničené a pre účely predmetného stavebného konania o zmene doby trvania reklamnej stavby by ho bolo možné v zmysle ust. § 140b ods. 1, 3 stavebného zákona považovať za predchádzajúce záväzné stanovisko dotknutého orgánu, ktorým by bol dotknutý cestný orgán ako i stavebný úrad v predmetnom konaní viazaný. Podľa názoru súdu sa však žalobca nemôže domnievať, že predmetné povolenie výnimky zo dňa 20. 09. 2004 je trvalé, resp. nemenné a nemôže byť nahradené iným stanoviskom dotknutého orgánu, ak si to vyžiada zmena právneho predpisu, podľa ktorého bolo povolenie vydané, resp. v prípade, ak sa podstatne zmenili skutkové okolnosti, z ktorých dotknutý orgán pri vydaní výnimky vychádzal. Vyššie uvedené povolenie výnimky zo zákazu činnosti v ochrannom pásme cesty bolo vydané dňa 20. 09. 2004 pre iný subjekt a za právnej úpravy obsiahnutej v ust. § 11 ods. 1, 2 cestného zákona v znení neskorších predpisov účinnom do 31. 12. 2004. V novembri 2015, keď si žalobca podal žiadosť o zmenu doby trvania reklamnej stavby (dočasne povolenej stavebníkovi: NUBIUM Ing. L. N. do 31. 12. 2015 rozhodnutím stavebného úradu zo dňa 06. 03. 2013) bola iná právna úprava v ust. § 11 ods. 1, 2 cestného zákona a táto bola totožná s právnou úpravou účinnou do 30. 06. 2019, teda v čase prebiehajúceho stavebného konania a rozhodovania správnych orgánov. Je teda nesporné, že oproti stavu v roku 2004 došlo k zmene právneho predpisu, konkrétne ust. § 11 ods. 1, 2 cestného zákona a stavebný úrad bol povinný na túto zmenu adekvátne reagovať, nakoľko žiadne prechodné ustanovenia tohto zákona, ktoré by bolo možné aplikovať na predmetné konanie, neexistujú. 36. Uvedené možno zrekapitulovať tak, že v cestných ochranných pásmach ciest bola už v roku 2004 zakázaná alebo obmedzená činnosť, ktorá by mohla ohroziť diaľnice, cesty alebo miestne komunikácie alebo premávku na nich, čo platilo i v čase konania a rozhodovania správnych orgánov, pričom medzi takúto činnosť patrilo i umiestňovanie reklamných zariadení, čo nenamietal ani žalobca v podanej žalobe a čoho dôkazom je i skutočnosť, že v roku 2004 bola fyzickej osobe - subjektu NUBIUM Ing. L. N. udelená v zmysle ust. § 11 cestného zákona výnimka zo zákazu činnosti v ochrannom pásme. V roku 2015, kedy si žalobca podal žiadosť o zmenu doby trvania reklamnej stavby však v zmysle ust. § 11 ods. 2 cestného zákona v znení účinnom v tom čase bolo možné povoliť v odôvodnených prípadoch výnimku zo zákazu alebo obmedzenia záväzným stanoviskom vydaným v zmysle ust. § 140b stavebného zákona. S poukazom na uvedené je potom súd toho názoru, že stavebný úrad postupoval správne a v súlade s platnou právnou úpravou, keď požadoval od žalobcu predloženie „nového“ stanoviska od Okresného úradu Nitra (odboru cestnej dopravy a pozemných komunikácií), ktorý je dotknutým orgánom v zmysle ust. § 140a ods. 1 písm. a/ stavebného zákona. Nemá oporu v zákone tvrdenie žalobcu v jeho podaní zo dňa 12. 09. 2016 o tom, že nie je povinný predložiť „nové“ stanovisko, nakoľko nedošlo k žiadnej zmene, pretože nepochybne došlo k zmene právneho predpisu (ust. § 11 ods. 1, 2 cestného zákona), podľa ktorého bola príslušným dotknutým správnym orgánom dňa 20. 09. 2004 udelená výnimka zo zákazu činnosti v ochrannom pásme cesty a v takomto prípade v zmysle ust. § 140b ods. 3 stavebného zákona dotknutý orgán nie je viazaný obsahom svojho predchádzajúceho stanoviska. 37. Je nesporné, že žalobca žiadané stanovisko stavebnému úradu nepredložil. Uvedená skutočnosť však nebránila tomu, aby správny orgán (stavebný úrad) postupoval v zmysle ust. § 32 ods. zákona č. 71/1967 Zb. o správnom konaní (správny poriadok) v znení neskorších predpisov a sám v podaní zo dňa 22. 03. 2017 požiadal Okresný úrad Nitra odbor cestnej dopravy a pozemných komunikácií ako príslušný dotknutý orgán o vyjadrenie k povoleniu zo dňa 20. 09. 2014, pričom žalobcu o vykonaní tohto úkonu upovedomil v podaní zo dňa 22. 03. 2017. Takýto postup bol podľa názoru súdu plne dôvodný a potrebný vzhľadom na odstup času, ktorý uplynul od povolenia výnimky v roku 2004, zmenu právneho predpisu, podľa ktorého bola táto výnimka udelená ako i vzhľadom na možnú podstatnú zmenu skutkových okolností súvisiacich s výstavbou priemyselného, resp. strategického parku v danej oblasti, do ktorej je zahrnuté i katastrálne územie L.. Okresný úrad Nitra odbor cestnej dopravy a pozemných komunikácií v podaní pod č. OU-NR- OCDPK-2017/019095 zo dňa 25. 04. 2017 (záväzné stanovisko) poukázal na zmenu právnej úpravy (ust. § 11 ods. 1, 2 cestného zákona) a stavebnému úradu oznámil, že v zmysle ust. § 11 ods. 2 cestného zákona a v nadväznosti na ust. § 140b ods. 3 stavebného zákona nesúhlasí s predĺžením doby platnosti predmetnej reklamnej stavby s identifikačným číslom XX umiestnenej pri ceste č. I/64 (I/51) na pozemku parc. č. XXXX/X registra C KN v katastrálnom území L., a to z dôvodu, že došlo k podstatnej zmene skutkových okolností, z ktorých príslušný cestný správny orgán v roku 2004 vychádzal. Za podstatnú zmenu považoval realizáciu stavby „Strategický park Nitra v katastrálnom území S., L., O., X., L., P.“, pričom v týchto katastrálnych územiach sa výrazným spôsobom zmenili dopravné pomery, t. j. zvýšila sa intenzita cestnej premávky. Dotknutý cestný orgán ďalej oznámil, že z týchto dôvodov nesúhlasí s umiestnením predmetnej reklamnej stavby a predchádzajúce záväzné stanovisko o povolení výnimky zo zákazu činnosti v ochrannom pásme cesty č. I/64 pre osadenie predmetného reklamného zariadenia vydané pod č. A/2004/01441 dňa 20. 09. 2004 nahrádza týmto záväzným stanoviskom. Správy súd je toho názoru, že výstavba strategického parku nepochybne predstavovala podstatnú zmenu skutkových okolností v predmetnej veci, z ktorých dotknutý cestný správny orgán vychádzal v roku 2004, nakoľko nepochybne mala vplyv na situáciu v cestnej premávke a jej intenzitu v danej oblasti. Uvedená skutočnosť, teda výstavba strategického parku a jej vplyv na situáciu v cestnej premávke v danej oblasti bola bez potreby jej skúmania a dokazovania všeobecne známa, teda známa stavebnému úradu, dotknutému cestnému správnemu orgánu a je známa i súdu. Stavebný úrad následne žalobcovi v podaní zo dňa 05. 05. 2017 oznámil začatie konania o zmenu doby trvania reklamnej stavby s tým, že môže podať uplatniť námietky do sedem pracovných dní odo dňa doručenia oznámenia a že môže nahliadnuť v určenej lehote a v určenom čase môže nahliadnuť do podkladov rozhodnutia. Žalobca žiadnym spôsobom nereagoval a stavebný úrad dňa 09. 06. 2017 vydal rozhodnutie, ktorým zamietol žiadosť žalobcu o zmenu doby trvania reklamnej stavby. Proti predmetnému rozhodnutiu podal žalobca odvolanie zo dňa 12. 07. 2017, v ktorom namietal i obsah záväzného stanoviska dotknutého orgánu zo dňa 25. 04. 2017. Žalovaný ako odvolací orgán postupoval v zmysle ust. § 140b ods. 6 stavebného zákona. Dotknutý orgán v podaní zo dňa 20. 10. 2017 žalovanému oznámil, že zotrváva na svojom stanovisku zo dňa 25. 04. 2017 a Ministerstvo dopravy a výstavby SR ako nadriadený orgán dotknutého orgánu v podaní zo dňa 07. 11. 2017 oznámilo žalovanému, že potvrdzuje stanovisko dotknutého orgánu zo dňa 20. 10. 2017. S poukazom na uvedené je správny súd toho názoru, že v stavebnom konaní bol dodržaný i postup podľa ust. § 140b ods. 6 stavebného zákona. Napriek uvedenému však žalovaný ako odvolací orgán musel rozhodnutím zo dňa 15. 11. 2017 zrušiť rozhodnutie stavebného úradu zo dňa 09. 06. 2017, a to okrem iného i z dôvodu, že stavebný úrad žalobcu neoboznámil s obsahom podkladov svojho rozhodnutia, pričom takýto postup žalovaného správny súd považuje za súladný so zákonom. 38. Následne potom stavebný úrad postupoval v intenciách zrušujúcich rozhodnutí žalovaného zo dňa 15. 11. 2017 a 05. 10. 2018, opätovne vydal dňa 07. 03. 2018 a 27. 12. 2018 oznámenie o začatí konania o zmenu doby trvania reklamnej stavby s upustením od ústneho pojednávania a miestneho zisťovania (v ktorých už žalobcu oboznámil s obsahom záväzného stanoviska dotknutého orgánu zo dňa 27. 04. 2017, s obsahom stanoviska dotknutého orgánu zo dňa 20. 10. 2017 k obsahu odvolania žalobcu ako i s obsahom potvrdzujúceho stanoviska nadriadeného orgánu zo dňa 07. 11. 2017), zadovážil si rozhodnutie príslušného orgánu pod č. 19368/2018-002 zo dňa 09. 11. 2018 o námietke predpojatosti vznesenej žalobcom proti všetkým zamestnancom stavebného úradu, najmä Ing. arch. M. H. a rozhodnutie pod č. 19369/2018-002 zo dňa 09. 11. 2018 o námietke predpojatosti vznesenej žalobcom proti všetkým zamestnancom stavebného úradu, najmä Mgr. Z. V. (ktorým predchádzalo rozhodnutie pod č. 21013/2015-015-Re zo dňa 30. 10. 2017 o zamietnutí námietky predpojatosti vznesenej žalobcom v konaní pod sp. zn. 21013/2015 proti všetkým zamestnancom stavebného úradu, najmä Ing. arch. M. H. a Mgr. Z. V.) a dňa 26. 03. 2019 vydal rozhodnutie (piate v poradí), ktorým opätovne zamietol žiadosť žalobcu o zmenu doby trvania reklamnej stavby, a to v zmysle ust. § 62 ods. 4 stavebného zákona v znení neskorších predpisov. Rozhodnutie správneho orgánu prvého stupňa zo dňa 26. 03. 2019 žalovaný ako odvolací správny orgán potvrdil, keď napadnuté rozhodnutie považoval za vecne správne, pričom konštatoval, že žiadosti o zmenu doby trvania reklamnej stavby nebolo možné vyhovieť, nakoľko pre správny orgán je záväzný obsah záväzného stanoviska dotknutého orgánu a vyjadrenie jeho nadriadeného orgánu, pričom tieto sa k predĺženiu doby trvania reklamnej stavby vyjadrili zamietavo. Pokiaľ teda dotknutý cestný správny orgán (Okresný úrad Nitra odbor cestnej dopravy a pozemných komunikácií) v podaní zo dňa 25. 04. 2017 jednoznačne nesúhlasil s predĺžením doby trvania predmetnej reklamnej stavby (pričom vo svojom záväznom stanovisku jednoznačne uviedol i dôvody svojho nesúhlasu, s ktorými bol žalobca opakovane oboznámený v podaní stavebného úradu zo dňa 07. 03. 2018 a 27. 12. 2018 a žiadnym spôsobom sa k nim nevyjadril) a rovnako uviedol, že týmto nahrádza predchádzajúce záväzné stanovisko vydané dňa 20. 09. 2004, bol týmto stavebný úrad viazaný. 39. Správny orgán prvého stupňa podľa názoru súdu postupoval v súlade so zákonom, keď podanú žiadosť žalobcu zo dňa 30. 10. 2015 o zmenu doby trvania reklamnej stavby posudzoval nielen vo vzťahu k tomu, či táto bola podaná oprávneným subjektom a včas, či k nej boli predložené všetky relevantné listiny preukazujúce právny vzťah k pozemku, na ktorom je umiestnená, či bol uhradený správny poplatok, ale posudzoval ju i z hľadiska ust. 62 ods. 4 stavebného zákona, teda z hľadiska toho, či by pretrvávajúce umiestnenie alebo ďalšie užívanie reklamnej stavby mohlo ohroziť verejný záujem chránený stavebným zákonom a osobitnými predpismi, teda v danom prípade cestným zákonom, ktorý chráni verejný záujem na bezpečnosti a plynulosti cestnej premávky. V predmetnej veci nebolo sporné, že reklamná stavba bola umiestnená pred 02. 01. 2015, a to popri ceste č. I/64 (cesta prvej triedy), konkrétne v jej ochrannom pásme, čo vyplývalo zo žalobcom predloženej fotodokumentácie, z povolenia výnimky zo dňa 20. 09. 2004, v ktorom sa uvádzajú konkrétne vzdialenosti na umiestnenie reklamnej stavby, pričom žalobca umiestnenie reklamnej stavby v ochrannom pásem cesty č. I/64 ani nenamietal. S poukazom na uvedené potom stavebný úrad podľa názoru súdu postupoval správne, keď nepovažoval za potrebné nariadiť miestne zisťovanie a ústne pojednávanie. Pre rozhodnutie stavebného úradu bol okrem vyššie uvedených zistení, vyplývajúcich zo žalobcom predložených dokladov, záväzný i obsah záväzného stanoviska dotknutého cestného orgánu zo dňa 25. 04. 2017 v spojení s ďalšími vyjadreniami (dotknutého cestného orgánu zo dňa 20. 10. 2017 ako i vyjadrením jeho nadriadeného orgánu zo dňa 07. 11. 2017, ktoré boli podané z dôvodu, že žalobca v odvolaní proti rozhodnutiu stavebného úradu namietal obsah záväzného stanoviska zo dňa 25. 04. 2017) a nemohol rozhodnúť v rozpore s nimi, teda nemohol rozhodnúť inak, ako žiadosť žalobcu o predĺženie doby trvania predmetnej reklamnej stavby zamietnuť. Dobu trvania reklamnej stavby nemožno predĺžiť, ak jej ďalšia existencia v danom území odporuje verejným záujmom chráneným osobitnými predpismi, v danom prípade cestným zákonom, pričom verejný záujem spočíval v tom, aby bola zabezpečená ochrana, bezpečnosť a plynulosť cestnej premávky na ceste č. I/64. Bolo preto dôvodné takúto dočasnú stavbu v dôsledku jej rozporu s verejným záujmom ďalej nelegalizovať a žiadosť žalobcu o predĺženie doby trvania dočasnej reklamnej stavby zamietnuť. Poukaz správnych orgánov na zamietajúce záväzné stanovisko príslušného dotknutého orgánu vo vzťahu k umiestneniu tejto reklamnej stavby bol taktiež správny, pretože v zmysle ust. § 126 ods. 1 stavebného zákona stavebný úrad bol oprávnený a zároveň povinný vo veci rozhodnúť vychádzajúc z tohto záväzného stanoviska dotknutého orgánu, ktorý celkom jednoznačne uviedol dôvod svojho nesúhlasu so zmenou doby trvania reklamnej stavby a stavebný úrad (rovnako ako ani správny súd) nezistil žiadny dôvod pre neakceptovanie záväzného stanoviska. Ustanovenie § 62 ods. 4 stavebného zákona jednoznačne a bez akýchkoľvek pochybností stanovuje, že žiadosť o stavebné povolenie je potrebné zamietnuť, ak by sa uskutočnením alebo užívaním stavby mohli ohroziť verejné záujmy chránené týmto zákonom a osobitnými predpismi. Ak by teda predmetná stavba umiestnená v ochrannom páse cesty č. I/64 mohla ohroziť verejný záujem na bezpečnosti a plynulosti cestnej premávky, stavebný úrad nemohol akceptovať žiadosť žalobcu o zmenu doby trvania takejto stavby, ale s poukazom na odôvodnené záväzné stanovisko cestného správneho orgánu ako dotknutého orgánu zo dňa 25. 04. 2017, ktoré obsahuje zákonom stanovené náležitosti v zmysle ust. § 140b ods. 3 stavebného zákona bolo potrebné takúto žiadosť zamietnuť. V tejto súvislosti a s poukazom na námietku žalobcu o odklone správneho orgánu od ust. § 61 ods. 1, 6 stavebného zákona a o inom prístupe stavebného úradu k žalobcovi a k dotknutému orgánu, považuje správny súd za potrebné uviesť, že dotknutý orgán z hľadiska oblasti svojej pôsobnosti vydáva záväzné stanoviská, z ktorých stavebný úrad pri rozhodovaní vychádza. Záväzné stanoviská dotknutých orgánov verejnej správy sú vydávané na základe zákonom povolenej voľnej úvahy správneho orgánu, musia byť vždy odôvodnené tak, aby boli spôsobilým predmetom preskúmania v odvolacom konaní (§ 140b ods. 6 stavebného zákona) a následne i v konaní pred súdom. Podstatou záväzného stanoviska je na jednej strane odborná pomoc stavebnému úradu a na druhej strane ochrana verejných záujmov, ktoré sú zverené do ich pôsobnosti, a to v zmysle osobitných právnych predpisov. Záväzné stanovisko sa tak stáva jedným z podkladov pre rozhodnutie a pokiaľ obsahuje podmienky, musí ich stavebný úrad prevziať do výrokových častí svojho rozhodnutia. Možno teda konštatovať, že dotknutý orgán je spolupracujúci orgán verejnej správy špecializujúci sa na oblasť, ktorá je už mimo rámca pôsobnosti stavebného úradu. Postavenie dotknutého orgánu v konaniach podľa stavebného zákona (vyplývajúce z vyššie citovaných ustanovení stavebného zákona) mu prisudzuje odlišné oprávnenia ako účastníkom konania najmä s ohľadom na skutočnosť, že dotknutý orgán v konaní nepresadzuje svoje subjektívne práva, právne záujmy, ani sa nekoná o jeho právnych povinnostiach. Podľa názoru súdu potom stavebný úrad nepochybil, keď sa iniciatívne obrátil na dotknutý správny orgán so žiadosťou o vyjadrenie k výnimke udelenej dňa 20. 09. 2004 (čomu predchádzala márna výzva zo dňa 11. 08. 2016 pre žalobcu na predloženie „nového“ stanoviska dotknutého orgánu z dôvodu zmeny právneho predpisu - cestného zákona) a následne, po oboznámení žalobcu s obsahom tohto záväzného stanoviska zo dňa 25. 04. 2017, s vyjadrením dotknutého orgánu zo dňa 20. 10. 2017 ako i s vyjadrením Ministerstva dopravy s výstavby SR zo dňa 07. 11. 2017, ktoré je nadriadeným orgánom dotknutého orgánu (obe vyjadrenia podané z dôvodu, že žalobca v odvolaní namietal obsah záväzného stanoviska) vo veci rozhodol dňa 26. 03. 2019, pričom bol viazaný obsahom záväzného stanoviska dotknutého orgánu zo dňa 25. 04. 2017. 40. K námietkam žalobcu uvedeným v II. časti žaloby (1. až 6. bod) správny súd uvádza, že tieto sú v celom rozsahu nedôvodné. Stavebný úrad je povinný oznámiť začatie stavebného konania dotknutým orgánom a všetkým známym účastníkom administratívneho konania a nariadiť ústne pojednávanie spojené s miestnym zisťovaním. Od miestneho zisťovania, prípadne aj od ústneho pojednávania môže stavebný úrad upustiť, ak sú mu dobre známe pomery staveniska a žiadosť poskytuje dostatočný podklad pre posúdenie navrhovanej stavby, pričom toto oprávnenie vyplýva stavebnému úradu z ust. § 61 ods. 2 stavebného zákona. Upustenie od miestneho zisťovania v prípade, ak sú stavebnému úradu dobre známe pomery staveniska a žiadosť poskytuje dostatočný podklad pre posúdenie navrhovanej stavby nezabraňuje, resp. neznemožňuje stavebnému úradu, aby si vyžiadal od dotknutého orgánu záväzné stanovisko v zmysle ust. § 126 ods. 1 stavebného zákona. V danom prípade bol priestor staveniska (ust. § 43i stavebného zákona) stavebnému úradu známy z predloženej dokumentácie, preto i podľa názoru súdu bolo možné upustiť od miestneho zisťovania. Priestor staveniska však nemožno stotožňovať s ochranným pásmom cesty č. I/64, v ktorom bolo stavenisko umiestnené a v ktorom bola umiestnená i reklamná stavba, v prípade ktorej žaloba žiadal o zmenu doby jej trvania, a v takom prípade bol vzhľadom na vyššie uvedené skutočnosti (zmena právneho predpisu oproti roku 2004, možná podstatná zmena skutkových okolností vzhľadom na odstup času od roku 2004 a výstavbu strategického parku) dôvodný postup stavebného úradu, keď od dotknutého orgánu žiadal vyjadrenie k povoleniu výnimky zo dňa 20. 09. 2004. Z administratívneho spisu žalovaného, obsahujúceho i spis správneho orgánu prvého stupňa, nespochybniteľne vyplýva, že stavebný úrad opakovane (05. 05. 2017, 07. 03. 2018, 27. 12. 2018) vydával a žalobcovi doručoval oznámenia o začatí konania o zmenu doby trvania reklamnej stavby s upustením od ústneho pojednávania a miestneho zisťovania, v ktorom mu bola stanovená lehota sedem pracovných dní od doručenia oznámenia na uplatnenie námietok (inak na ne nebude prihliadnuté), resp. bolo mu oznámené, kedy môže nahliadnuť do podkladov rozhodnutia v zmysle ust. § 33 ods. 2 zákona č. 71/1967 Zb. o správnom konaní (správny poriadok) v znení neskorších predpisov. Zároveň bol žalobca upozornený v oznámení zo dňa 07. 03. 2018 a 27. 12. 2018 na to, že dobu trvania predmetnej reklamnej stavby nebude možné predĺžiť, a to s poukazom na záväzné stanovisko dotknutého orgánu zo dňa 25. 04. 2017, vyjadrenie dotknutého orgánu zo dňa 20. 10. 2017 a vyjadrenie orgánu zo dňa 07. 11. 2017, ktorý je nadriadeným orgánom dotknutého orgánu (s ich obsahom bol žalobca oboznámený). Na uvedené oznámenia stavebného úradu žalobca nereagoval, žiadne námietky a pripomienky nevzniesol, pričom o túto možnosť sa sám pripravil a nemôže teda namietať, že mu bola odňatá možnosť náležite argumentovať. Až v podaných odvolaniach proti jednotlivým rozhodnutiam správneho orgánu prvého stupňa (stavebný úrad v predmetnej veci rozhodoval celkom päť krát) vzniesol námietky a pripomienky k priebehu správneho konania a k podkladom rozhodnutia, pričom žalovaný sa s týmito v napadnutom rozhodnutí riadne vysporiadal. V súvislosti s touto námietkou žalobcu správny súd považuje za potrebné poukázať i na to, že žalobca opakovane žiadal o vyhotovenie kópie spisu v predmetnej veci, pričom mu bolo opakovane vyhovené a kópia spisu mu bola zaslaná. Teda i takouto formou bol žalobca informovaný o podkladoch rozhodnutia stavebného úradu, napriek tomu k nim nezaujal žiadne stanovisko, nepodal skutkovú ani právnu argumentáciu k zasielaným listinám, ktoré tvorili administratívny spis a jeho námietka o odňatí možnosti náležitosti argumentovať nemá reálny základ. Správne orgány v danej veci podľa názoru súdu vychádzali zo spoľahlivo zisteného skutkového stavu vyplývajúceho so žalobcom predložených dokladov (vrátane fotodokumentácie), zo záväzného stanoviska dotknutého orgánu zo dňa 25. 04. 2017 (ktoré v zmysle ust. § 140b ods. 2, 3 stavebného zákona obsahovalo všetky zákonom vyžadované náležitosti, teda je v ňom uvedené príslušné ustanovenie cestného zákona, na základe ktorého dotknutý cestný orgán uplatňoval svoju pôsobnosť ako i to, že týmto stanoviskom nahrádza predchádzajúce záväzné stanovisko zo dňa 20. 09. 2004), resp. i z ďalších vyššie uvedených vyjadrení, ktoré boli zadovážené do administratívneho spisu. Predmetnú reklamnú stavbu správne posúdili, prihliadnuc i na verejný záujem chránený cestným zákonom a vyvodili i správny právny záver, že ide o reklamnú stavbu, ktorej ďalšia existencia je v danom mieste neprípustná, a to z dôvodu jej umiestnenia v ochrannom pásme cesty č. I/64 s poukazom na vyššie uvedené záväzné stanovisko dotknutého orgánu zo dňa 25. 04. 2017, z ktorého vyplýva podstatná zmena skutkových okolností oproti okolnostiam, z ktorých dotknutý orgán vychádzal v roku 2004 a ktorá spočívala vo výraznej zmene dopravných pomerov v zmysle zvýšenia intenzity cestnej premávky z dôvodu realizácie stavby strategického parku v danej oblasti. Svoje rozhodnutie správny orgán prvého stupňa, rovnako ako i žalovaný dostatočne a zrozumiteľne odôvodnili, pričom správne aplikovali právne normy vzťahujúce sa na daný prípad. Správny orgán prvého stupňa neporušil zákon, keď upustil od ústneho pojednávania a miestneho zisťovania, pretože pomery staveniska mu boli dobre známe, nakoľko vyplývajú so žalobcom predložených listín, ktoré sú súčasťou administratívneho spisu. Zo žalobcom predloženej fotodokumentácie, povolenia výnimky zo dňa 20. 09. 2004 a rozhodnutia zo dňa 06. 03. 2013 je zrejmé a nepochybné, že reklamná stavba tvaru „V“ bola dočasne umiestnená v ochrannom pásme cesty č. I/64 a príslušný dotknutý správny orgán nesúhlasil s jej ďalšou existenciou z dôvodov, ktoré jasne definoval vo svojom záväznom stanovisku zo dňa 25. 04. 2017, ktoré bolo pre stavebný úrad záväzné. Zistený skutkový stav oba správne orgány podrobne popísali v odôvodnení svojich rozhodnutí. 41. V podanej žalobe žalobca namietal i to, že správne orgány sa nevysporiadali s námietkou zaujatosti, ktorú vzniesol proti zamestnancom stavebného úradu, ktorí vybavovali jeho veci, pričom uviedol i čísla podaní, ktoré boli zaslané jeho obchodným partnerom. K tejto námietke je potrebné uviesť, že v administratívnom spise sa nachádza podanie žalobcu zo dňa 20. 09. 2017 s označením „oznámenie a výzva na upustenie od neoprávneného konania“. Z tohto podania možno vyvodiť, že žalobca namieta predpojatosť všetkých zamestnancov stavebného úradu vo veciach, v ktorých je účastníkom, najmä predpojatosť Ing. arch. M. H. a Mgr. Z. V.. Ako dôvod námietky žalobca uviedol, že od svojich obchodných partnerov, ktorí mu prenajímajú pozemky sa dozvedel, že mesto Nitra konajúce prostredníctvom uvedených zamestnancov ich kontaktuje a vyzýva na ukončenie nájomných zmlúv so žalobcom. Správny súd si od žalovaného vyžiadal podania (listiny), ktoré žalobca v žalobe uviedol, nakoľko tieto sa v administratívnom spise nenachádzali a po ich predložení zistil, že sa jedná o výzvy, ktoré zasielalo mesto Nitra, útvar hlavného architekta, referát urbanizmu a architektúry na ukončenie nájomnej zmluvy (adresované subjektu Agrokomplex Národné výstavisko, štátny podnik, SLOVENSKÝ VODOHOSPODÁRSKY PODNIK, štátny podnik, SOŠ potravinárska), resp. žiadosti primátora mesta o spoluprácu (adresované Rímskokatolíckej cirkvi Sídelná kapitula Nitra a Rímskokatolíckej cirkvi Biskupstvo Nitra). O podanej námietke predpojatosti podanej žalobcom proti všetkým zamestnancom stavebného úradu najmä Ing. arch. M. H. a S.. Z. V. bolo rozhodnuté dňa 30. 10. 2017 tak, že bola zamietnutá a rozhodnutie bolo doručené zástupkyni žalobcu dňa 16. 11. 2017. Oznámenie skutočností nasvedčujúcich vylúčeniu zamestnanca správneho orgánu má charakter podania v zmysle ust. § 19 zákona č. 71/1967 Zb. o správnom konaní (správny poriadok) v znení neskorších predpisov, a preto z neho musia byť zrejmé všetky podstatné okolnosti, najmä musia byť konkretizované skutočnosti nasvedčujúce vylúčeniu zamestnanca. Zákonnými dôvodmi, pre ktoré je zamestnanec vylúčený z prejednávania veci je výlučne jeho pomer k veci, k účastníkom konania alebo k ich zástupcom a jeho účasť na konaní v tej istej veci ako zamestnanec správneho orgánu iného stupňa, pričom tieto dôvody v danom prípade zistené neboli. Opakovane bolo rozhodnuté o podanej námietke dňa 09. 11. 2018 tak, že námietka predpojatosti podaná žalobcom dňa 29. 09. 2017 proti všetkým zamestnancom stavebného úradu, najmä Ing. arch. M. H. bola zamietnutá a ďalším rozhodnutím zo dňa 09. 11. 2018 bolo rozhodnuté tak, že námietka predpojatosti podaná žalobcom dňa 29. 09. 2017 proti všetkým zamestnancom stavebného úradu, najmä Mgr. Z. V. bola taktiež zamietnutá. Predmetné rozhodnutia boli žalobcovi doručené, čo vyplýva i z kópie spisu, ktorá bola doručená žalobcovi, resp. jeho zástupkyni dňa 20. 03. 2019. Nakoľko o podanej námietke predpojatosti vznesenej žalobcom bolo riadne rozhodnuté (dokonca opakovane) a žalobcovi boli tieto rozhodnutia doručené, správny súd nezistil dôvod, aby sa žalovaný k týmto námietke vo svojom rozhodnutí vyjadroval, najmä keď žalobca vo svojom odvolaní zo dňa 02. 05. 2019 proti rozhodnutiu stavebného úradu zo dňa 26. 03. 2019 len konštatoval, že „zo spisu je zrejmé, že správny orgán rezignoval na svoju povinnosť spoľahlivo zistiť skutkový stav, postupoval na základe svojvôle, účelovo a z podkladov, ktoré predložil/označil účastník konania spolu so svojou námietkou predpojatosti aj predpojato“ a inak sa žiadnym spôsobom námietkou predpojatosti nezaoberal a ani rozhodnutie o nej žiadnym spôsobom nenamietal. S poukazom na uvedené potom ani správny súd nezistil dôvod, aby sa žalovaný námietkou predpojatosti zamestnancov stavebného úradu osobitne zaoberal. 42. Žalobca opakovane v žalobe namietal nepreskúmateľnosť rozhodnutia žalovaného, a to z rôznych dôvodov (napr. z dôvodu, že vychádza zo stanoviska dotknutého orgánu, že zo spisu nie je zrejmá akákoľvek, nieto ešte podstatná zmena skutkových okolností, z dôvodu nemožnosti preskúmania úvah o dosiahnutí kvality podstatnosti zmeny skutkových okolností a pod.). K uvedenej námietke správny súd udáva, že jeho úlohou nie je zaisťovať účastníkom vždy po všetkých stránkach bezvadné správne rozhodnutia, ale ochrániť ich pred hmotnoprávnymi pochybeniami správnych orgánov a pred takými vadami správneho konania, ktoré by vo svojich dôsledkoch mohli mať vplyv na hmotnoprávne postavenie účastníkov. Správny súd zdôrazňuje, že administratívny orgán nemusí dať odpoveď na všetky otázky nastolené účastníkom konania, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho, aby zachádzali do všetkých detailov prípadu uvádzaných účastníkmi konania. Preto odôvodnenie rozhodnutia správneho orgánu, ktoré stručne, ale jasne a dostatočne určito objasní skutkový a právny základ rozhodnutia a z ktorého je zrejmé, ako sa správny orgán vysporiadal s právne relevantnými námietkami účastníka konania, stačí na záver o tom, že z tohto aspektu je plne realizované právo účastníka na riadne odôvodnenie administratívneho rozhodnutia, ktoré je predpokladom aj formulácie žalobných námietok a je daný aj atribút preskúmateľnosti správneho rozhodnutia, ako predpoklad ďalšieho prieskumu administratívneho rozhodnutia v správnom súdnom konaní. Z tohto pohľadu považuje správny súd rozhodnutie žalovaného za preskúmateľné, nakoľko v ňom žalovaný vyhodnotil skutočnosti, ktoré boli nepochybne zistené a ustálil ich právny význam. Uviedol, aké dôkazy boli vykonané, ako ich zhodnotil, ako sa vyrovnal s námietkami žalobcu vo vzťahu k skutkovým okolnostiam i právnemu posúdeniu veci. Z administratívneho spisu je zrejmé, že stavebný úrad v predmetnej veci rozhodoval päťkrát, pričom prvé štyri rozhodnutia žalovaný z rôznych dôvodov svojim rozhodnutiami zrušil a až posledné (piate) rozhodnutie stavebného úradu zo dňa 26. 03. 2019 o zamietnutí žiadosti o zmenu doby trvania reklamnej stavby žalovaný svojim piatym rozhodnutím zo dňa 25. 06. 2019 potvrdil ako vecne správne. Z týchto posledných rozhodnutí správnych orgánov však jednoznačne vyplývajú dôvody, pre ktorá bola žiadosť žalobcu o zmenu doby trvania reklamnej stavby zamietnutá, pričom správne orgány jednoznačne poukazujú na obsah záväzného stanoviska dotknutého orgánu (ktoré bolo pre ne záväzné) ako i obsah ďalších vyjadrení, pričom záväzné stanovisko dotknutý orgán dostatočne zdôvodnil a toto odôvodnené záväzné stanovisko (s ktorým bola žalobca oboznámený, rovnako ako s ďalšími vyjadreniami), ktoré obsahuje všetky zákonom stanovené náležitosti, bolo záväzné pre stavebný úrad i pre žalovaného. 43. S poukazom na uvedené správny súd dospel k záveru, že podaná žaloba je v celom rozsahu nedôvodná. Správny orgán prvého stupňa postupoval správne a v zmysle zákona, keď v zmysle ust. § 62 ods. 4 stavebného zákona žiadosť žalobcu o zmenu doby trvania reklamnej stavby zo dňa 30. 10. 2015 pre rozpor umiestenia tejto stavby s verejným záujmom chráneným cestným zákonom, zamietol. Správne postupoval i žalovaný, keď rozhodnutie správneho orgánu prvého stupňa zo dňa 26. 03. 2019 potvrdil podľa ust. § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov. Z obsahu preloženého administratívneho spisu vyplýva, že správne orgány zistili skutkový stav správne a v dostatočnom rozsahu tak, aby bolo možné na jeho základe v zmysle zákona rozhodnúť. 44. K žalobcom namietanej existencii rozhodnutia žalovaného zo dňa 24. 06. 2019, resp. zo dňa 25. 06. 2019 a opakovanému doručovaniu rozhodnutia, správny súd uvádza, že v administratívnom spise sa nachádza rozhodnutie žalovaného v elektronickej podobe s dátumom 25. 06. 2019, ku ktorému je pripojená doložka o autorizácii zo dňa 25. 06. 2019 ako i elektronická doručenka preukazujúca jeho doručenie žalobcovi dňa 10. 07. 2019. Doručenka preukazujúca doručenie rozhodnutia žalovaného zo dňa 24. 06. 2019 sa v spise nenachádza. Z uvedených dôvodov ako i s poukazom na vyjadrenie žalovaného k tejto námietke žalobcu správny súd vychádzal z toho, že žalobou mohlo byť napadnuté len rozhodnutie žalovaného zo dňa 25. 06. 2019 a rozhodnutie s týmto dátumom podrobil súdnemu prieskumu. Preskúmaním tohto rozhodnutia v intenciách podanej žaloby správny súd dospel k záveru, že žaloba nie je dôvodná, a preto ju rozsudkom zamietol podľa ust. § 190 SSP. 45. O trovách konania správny súd rozhodol tak, že žalovanému, ktorý mal v konaní plný úspech (súd žalobu zamietol) nepriznal náhradu trov konania, a to s poukazom na ust. § 168 SSP, nakoľko zo súdneho spisu nevyplýva, že by žalovanému v súvislosti s predmetným konaním trovy konania vznikli. 46. Náhradu trov konania nepriznal ani účastníčke konania D. S. S., a to podľa ust. § 169 SSP, nakoľko neboli splnené zákonné podmienky pre priznanie náhrady trov pre túto účastníčku. Žalobca v podanej žalobe za účastníčku konania označil D. S.. Správny súd jej zaslal žalobu s výzvou na vyjadrenie sa k nej, pričom vyjadrenie zo dňa 23. 12. 2019 podala fyzická osoba D. S. S. a z predloženého administratívneho spisu vyplýva, že takto označená fyzická osoba bola účastníčkou správneho konania. Účastníčke súdneho konania súd neuložil žiadnu povinnosť, v súvislosti s plnením ktorej by jej vznikli trovy konania. Za uloženie povinnosti nemožno považovať výzvu súdu zo dňa 27. 11. 2019, aby sa k podanej žalobe vyjadrila s poučením, že ak tak neurobí, správny súd môže vo veci konať ďalej (ust. § 105 ods. 2 SSP). 47. Súd takto rozhodol v pomere hlasov 3:0, a to s poukazom na ust. § 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov. Poučenie: Proti rozhodnutiu správneho súdu nie je prípustný opravný prostriedok, ak tento zákon neustanovuje inak. (ust. § 133 ods. 2 SSP). Proti každému právoplatnému rozhodnutiu krajského súdu je prípustná kasačná sťažnosť, ak zákon neustanovuje inak (ust. § 439 ods. 1, 2, 3 SSP). Kasačnú sťažnosť možno odôvodniť len dôvodmi uvedenými v ust. § 440 ods.1, 2 SSP. Kasačnú sťažnosť môže podať účastník konania, ak bolo rozhodnuté v jeho neprospech v lehote jedného mesiaca od doručenia rozhodnutia krajského súdu subjektu oprávnenému na jej podanie, ak nie je ustanovené inak. Lehota na podanie kasačnej sťažnosti je 30 dní od doručenia rozhodnutia krajského súdu v prípadoch uvedených v § 145 ods. 2 SSP. Zmeškanie lehoty nemožno odpustiť. Kasačná sťažnosť sa podáva na krajskom súde, ktorý napadnuté rozhodnutie vydal. V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"), návrh výroku rozhodnutia (sťažnostný návrh), pričom sťažnostné body možno meniť len do uplynutia lehoty na podanie kasačnej sťažnosti. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ak ide o konania o správnej žalobe podľa § 6 ods. 2 písm. c) a d) a v prípade, ak je žalovaným Centrum právnej pomoci.

